PRU15 dalam keadaan banjir, ribut petir jika diadakan hujung tahun

Pengundi dijangka berdepan hujan dan ribut petir jika pilihan raya umum ke-15 (PRU15) diadakan pada hujung tahun ini, satu kemungkinan yang kini menjadi perbahasan ramai berikutan keputusan kerajaan untuk membentangkan belanjawan tiga minggu lebih awal daripada jadual sebelum ini.
Ketua Pengarah Jabatan Meteorologi Muhammad Helmi Abdullah memaklumkan negara bakal mengalami fasa peralihan monsun pada Oktober hingga awal November yang mana cuaca baik pada sebelah pagi manakala ribut petir akan kerap berlaku di negeri-negeri pantai barat serta pedalaman Semenanjung, kawasan barat dan tengah Sarawak serta barat Sabah.
"Risiko untuk berlaku banjir kilat adalah tinggi dalam tempoh ini terutama di kawasan rendah di pantai barat semenanjung. Monsun timur laut pula kebiasaannya akan bermula pada awal bulan November,” katanya kepada MalaysiaNow.
"Dalam tempoh November hingga Disember, cuaca hujan berterusan boleh berlaku untuk tempoh beberapa hari terutama di negeri-negeri pantai timur Semenanjung, barat Sarawak dan timur Sabah.”
Katanya, terdapat kebimbangan berlakunya luruan monsun bersekali dengan tekanan rendah yang mana banjir monsun berskala besar boleh berlaku di negeri-negeri terlibat.
Cakap-cakap mengenai PRU15 semakin kencang apabila pembentangan Belanjawan 2023 di Parlimen diawalkan ke 7 Oktober ini.
Timbalan Presiden Umno Mohamad Hasan dalam satu majlis Barisan Nasional (BN) pula berkata Perdana Menteri Ismail Sabri Yaakob berjanji PRU15 akan diadakan tahun ini.
Belanjawan 2023 juga dijangka menjadi belanjawan pilihan raya dengan pemberian-pemberian kepada rakyat yang boleh memikat hati pengundi.
Sebagai rekod, penggal ini hanya tamat pada Julai 2023, lima tahun selepas PRU14 pada 2018.
Mohamad yang juga ahli Dewan Undangan Negeri Rantau itu berkata, masa terbaik untuk PRU15 diadakan ialah pada November bagi mengelakkan cuaca yang lebih buruk pada Disember.
Selama beberapa bulan kebelakangan ini, pemerhati menyatakan berlaku tarik tali antara perdana menteri, Ismail dan Presiden Umno Ahmad Zahid Hamidi mengenai tarikh PRU15.
Zahid yang dilihat terdesak kerana kes-kes mahkamahnya mahu PRU15 diadakan tahun ini.
Zahid dan pimpinan tertinggi Umno secara terbuka menggesa perkara itu sejak perhimpunan agung parti itu.
Umno bahkan meminda perlembagaan parti bagi menangguhkan pemilihan yang sepatutnya diadakan pada tahun ini kepada enam bulan selepas tarikh PRU15.
Suara akar umbi dalam Umno juga semakin kuat dalam meminta Parlimen dibubarkan selepas bekas perdana menteri, Najib Razak gagal dalam rayuan kes SRC International dan terpaksa bergelar banduan.
Sebelum ini, Ismail menyatakan beliau akan mengambil kira tinjauan daripada sayap wanita BN sebelum membubarkan Parlimen untuk tujuan pilihan raya.
Helmi tidak menolak kemungkinan berlakunya keadaan banjir besar seperti yang melanda Selangor pada hujung tahun lalu, yang menyaksikan tenggelamnya beberapa kawasan seperti Shah Alam dan Hulu Langat apabila hujan lebat berlaku dalam tempoh beberapa hari.
Katanya, faktor cuaca dijangka tidak memberi impak signifikan dalam perjalanan PRU15 jika diadakan pada bulan Oktober memandangkan risiko bencana cuaca hanya membabitkan hujan ribut petir yang berpotensi menghasilkan angin kencang, hujan lebat dan banjir kilat dalam tempoh singkat dan berskala kecil.
"Sekiranya dilaksanakan pada awal November, kemungkinan banjir besar berlaku adalah kurang.
“Bagaimanapun, mulai pertengahan November ada kemungkinan banjir besar berlaku terutamanya penghujung November," katanya.
Sementara itu, Ketua Pusat Institut Perubahan Iklim, Universiti Kebangsaan Malaysia Marlia Mohd Hanafiah berkata, mengikut rekod terkini, turunan hujan sememangnya dijangka tinggi daripada kuantiti semasa sepanjang November hingga Januari.
"Berdasarkan kepada informasi ini, hujan mungkin tidak memberi kesan yang tinggi kepada kelancaran PRU. Namun begitu, impak hujan yang berterusan boleh mengakibatkan banjir di sesetengah kawasan berisiko khasnya kawasan rendah.
"Sama ada kondisi cuaca akan memberi impak yang besar atau kecil kepada kelancaran PRU adalah suatu perkara yang boleh dikaji," katanya.
Dalam pada itu, Helmi menambah, faktor cuaca akan memberi impak yang lebih tinggi jika PRU15 diadakan pada Disember.
Ini kerana angin Monsun Timur Laut lebih aktif pada tempoh tersebut, di mana risiko untuk berlaku hujan lebat berterusan dan banjir besar berskala besar lebih tinggi.
"Orang ramai perlu merancang perjalanan dengan lebih teliti dalam tempoh ini dan sentiasa mendapatkan maklumat cuaca terkini di laman web MET Malaysia, media sosial rasmi dan aplikasi myCuaca," tambahnya.


Rafizi ‘sekolahkan’ pembantu Kit Siang berhubung operasi kilang Selangor

Naib Presiden PKR Rafizi Ramli hari ini “menyekolahkan” setiausaha politik Lim Kit Siang, Syahredzan Johan behubung operasi kilang di Selangor yang didakwa menjadi punca peningkatan kes Covid-19.Rafizi berkata sebelum mengkritik, Syahredzan yang juga seorang peguam perlu merujuk Akta Pihak Berkuasa Tempatan (PBT) terlebih dahulu.“Bacalah Akta dulu. Awak tu peguam sebelum nak sindir orang,” katanya dalam akaun Twitter hari ini.“Tumpukan pada penyelesaian. Kalau kerajaan pusat sekat, awak akan dapat keuntungan politik kerana mencuba. Itu pun nak kena ajar.”Rafizi yang juga bekas ahli Parlimen Pandan melampirkan kandungan Akta PBT seperti kuasa am untuk membuat undang-undang kecil, lesen, kuasa kerajaan negeri memberi arahan dan beberapa lagi.Terdahulu, Syahredzan dalam akaun Twitternya menulis: “Kita marah bila kerajaan main buat suka hati, macam tiada undang-undang. Lepas itu ada pula yang minta kerajaan negeri buat suka hati.”Syahredzan dipercayai merujuk kepada ciapan Rafizi di Twitter sebelum itu yang mendesak Menteri Besar Selangor Amirudin Shari memberi jawapan mengenai kilang-kilang yang masih beropesi di negeri itu.“Kes Covid-19 tak turun-turun, ramai minta tutup operasi kilang.“Soalan kepada kerajaan Selangor dan Amirudin, kalau kementerian perdagangan antarabangsa dan industri (Miti) bagi lesen pelepasan pun tapi kerajaan Selangor tarik balik lesen PBT, kilang kena tutup jugakan? Kenapa tak buat begitu? Mohon sekolahkan saya,” tulis Rafizi.Katanya, berdasarkan pengetahuannya, kuasa ada kepada kerajaan negeri Selangor kecuali ia digantung disebabkan darurat.“Tak tahu pula semua digantung sedemikian rupa,” katanya.Rafizi turut menyelar penyokong Pakatan Harapan (PH) yang tidak mengaku kesalahan sendiri hingga membuatkan rakyat menyampah.“Orang tanya isu mudah, kenapa tak teroka kuasa negeri untuk tutup operasi kilang buat sementara waktu?“Dia suruh bisik-bisik, ini isu awam, bukan nak tutup kelemahan dalam kain. Sebab itu dulu ramai pemimpin PH ikut je Che Det (Dr Mahathir Mohamad).”


Sorry.


Langkawi bukan Batu Puteh, Dr M jawab Sultan Johor

Dr Mahathir Mohamad hari ini berkata membenarkan tambakan tanah oleh Singapura adalah tindakan buruk yang lebih serius berbanding mematuhi keputusan Mahkamah Antarabangsa (ICJ) untuk mengisytiharkan Pulau Batu Puteh milik republik tersebut, menjawab kritikan Sultan Johor berhubung keputusan Malaysia yang tidak membuat rayuan terhadap keputusan itu.Mahathir juga menolak perbandingan Sultan Ibrahim Sultan Iskandar berhubung pulau yang menjadi pertikaian itu dengan Langkawi, yang juga merupakan kawasan Parlimen yang diwakili oleh bekas perdana menteri itu.Beliau berkata, berbanding Pulau Batu Puteh yang dituntut Singapura, Langkawi tidak pernah dituntut oleh Thailand, atau tertakluk dengan kes undang-undang antarabangsa di mana dua negara perlu bersetuju dan patuh dengan keputusannya.“Sebaliknya kerajaan Johor melalui surat telah menyatakan bahawa Johor tidak menuntut Pulau Batu Puteh sebagai milik kerajaan Johor.“Kemudian Malaysia mendakwa Pulau Batu Puteh adalah milik Malaysia. Maka ini dipertikai oleh Singapura. Dan berlakulah kontroversi,” tulisnya.Minggu lalu, Sultan Ibrahim mengecam keputusan Mahathir supaya kerajaan Malaysia tidak mengemukakan rayuan terhadap keputusan ICJ pada 2008 dalam penghakimannya berhubung Batu Puteh atau turut dikenali sebagai Pedra Branca, sebagai milik Singapura.“Mengapa soal kedaulatan Johor seolah-olah tidak penting kepada kerajaan pada waktu itu? Adakah kita negeri anak tiri?“Kalau tak suka Johor… Cuba kalau Malaysia kehilangan Pulau Langkawi kepada Thailand, bagaimana rasa orang Kedah agaknya?” kata Sultan Ibrahim dalam sebuah hantaran Facebook.Awal bulan ini, Perdana Menteri Ismail Sabri Yaakob mengumumkan pasukan tindakan khas untuk mengkaji beberapa pilihan yang boleh diambil Malaysia dalam tuntutannya terhadap Batu Puteh.Pulau seluas 8,500 persegi itu terbentuk daripada batu granit, ia dianugerahkan kepada Singapura pada 2008 setelah kedua-dua kerajaan bersetuju untuk membawa tuntutan ke ICJ.Sultan Ibrahim berkata pasukan petugas tersebut harus mencari alasan di sebalik keputusan Mahathir untuk menerima keputusan ICJ dan tidak berusaha untuk merayu semakan semula kes tersebut sambil menambah isu Pulau Baru Puteh adalah membabitkan isu kedaulatan negara.Mahathir mengingatkan Malaysia sudah berjanji untuk mematuhi setiap keputusan muktamad yang dikeluarkan ICJ, selain turut berkata rundingan mengenai perkara itu tidak menghasilkan sebarang keputusan.“Negara yang bermaruah mesti hormati janji. Hanya negara yang tidak bermaruah yang akan mungkir janji.“Muktamad adalah muktamad. Jika sebuah negara tidak hormati janji, tidak ada negara lain yang akan buat perjanjian dengan negara berkenaan. Ia menjadi negara pariah,” katanya.Dalam pada itu, Mahathir turut memetik penambakan tanah oleh Singapura berhampiran perairan Johor sebagai contoh di mana kedaulatan negara boleh tergugat.“Jika tanah yang dijual adalah untuk menambak dan membesar negara lain, dia tidak berbeza dengan menjual bahagian-bahagian tertentu negara kepada negara lain.“Hari ini kita jual air dan tanah berlori-lori dan berkapal-kapal ke negara lain guna untuk membesar negara mereka.“Atau kita jual laut untuk ditambak dan dimiliki serta diduduki oleh orang lain, keadaannya tidak berbeza dari menjual bahagian-bahagian negara kepada negara asing,” katanya.Mahathir yang memiliki hubungan keruh dengan Istana Johor beberapa kali mengkritik perjanjian dalam penjualan air mentah Johor ke Singapura.Mahathir dan Sultan Ibrahim juga turut memiliki perselisihan berhubung projek kontroversi, Forest City, sebuah projek pembangunan mega melibatkan empat pulau buatan yang dibina bagi menarik pembeli rumah dari China.


Kes kekal di paras 1,200 jangkitan, 7 lagi terkorban

1,251 kes baru Covid-19 direkodkan hari ini menjadikan jumlah keseluruhan sebanyak  4,455,364 kes.Sebanyak 2,599 pesakit turut dilaporkan sembuh, menjadikan jumlah keseluruhan kes sembuh sebanyak 4,393,689.Ketika ini, 26,099 kes aktif direkodkan, dengan 24,978 atau 95.7% daripadanya sedang menjalani kuarantin kendiri.Dalam pada itu, 19 (0.1%) kes kini berada di pusat kuarantin sementara 1,026 (3.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 76 kes dan 39 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 54.2% dengan kes Covid-19 merangkumi 10.2%.Tujuh lagi korban turut dilaporkan termasuk dua kes kematian sebelum tiba di hospital menjadikan kes keseluruhan kematian adalah sebanyak 35,576 orang.


Ancaman penggodam siber masih terkawal, kata MyCERT

Tahap risiko ancaman penggodam siber di negara ini masih terkawal kerana kebanyakan organisasi awam dan swasta sudah mengambil langkah mengukuhkan keselamatan sistem masing-masing selain sentiasa siap siaga.Ketua Jabatan Pasukan Tindakbalas Kecemasan Komputer Malaysia (MyCERT) Megat Muazzam Abdul Mutalib berkata, ancaman yang dibuat oleh kumpulan penggodam Anonymous Malaysia baru-baru ini adalah berbeza dengan ancaman yang pernah dilaporkan pada 2015.“Ancaman pada 2015, ada propaganda khusus iaitu rasa tidak puas hati dengan keadaan pada waktu itu dan ada elemen ancaman (secara fizikal). Tetapi ancaman terkini, daripada apa yang dimaklumkan ia berkaitan tidak puas hati dengan isu pangkalan data dan kebocoran data.“Antara tujuan pihak tertentu membuat ancaman ialah untuk mendapatkan maklumat sulit, merencat perkhidmatan atau memberitahu rasa tidak puas hati,” katanya ketika dihubungi Bernama Radio dalam program Dalam Radar bertajuk Ancaman Anonymous Malaysia semalam.Baru-baru ini satu klip video tular di platform media sosial mengenai kumpulan penggodam “Anonymous Malaysia” yang membuat ancaman serta mendakwa sistem keselamatan Malaysia berada pada tahap rendah dan boleh menyebabkan para penggodam menjual segala maklumat yang bocor, selain lebih 46 juta data pengguna syarikat telekomunikasi telah digodam hingga hari ini.Bagaimanapun, setakat Selasa (26 Jan) Polis Diraja Malaysia (PDRM) belum menerima sebarang laporan terdapat laman sesawang kerajaan yang digodam selepas ancaman dibuat kumpulan penggodam itu.Sementara itu Majlis Keselamatan Negara (MKN) menerusi Agensi Keselamatan Siber Negara (Nacsa) mengeluarkan satu notis amaran kepada semua agensi kerajaan untuk mengambil langkah-langkah perlu bagi mencegah dan meminimumkan impak ancaman serangan siber.Pada 2015, media melaporkan polis menahan tiga individu dipercayai terbabit memuat naik klip video di laman YouTube bertajuk, “We Will Blast Malaysia”.Penahanan itu ekoran video berdurasi satu minit 28 saat menggunakan nama Anonymous Malaysia yang memaparkan insiden letupan bom di Bangkok, Thailand dan mendakwa akan membuat tindakan sama di negara ini.Pada 2015, media melaporkan polis menahan tiga individu dipercayai terbabit memuat naik klip video di laman YouTube bertajuk, “We Will Blast Malaysia”.Muazzam berkata masih terdapat segelintir organisasi yang belum bersedia dengan pelan mengurus ancaman siber dan beliau berharap isu ancaman dalam talian diberikan perhatian serius oleh semua pihak baik organisasi, penyedia perkhidmatan dan pengguna.Beliau berkata kemungkinan untuk pihak berkuasa mengesan penggodam siber adalah tinggi kerana setiap serangan biasanya meninggalkan jejak digital yang boleh dikesan organisasi yang menjadi mangsa melalui sistem keselamatan yang mempunyai log dan boleh membantu siasatan digital forensik.


Deposit mineral REE Kedah dianggar berjumlah RM62 bilion, kata MB

Sebuah syarikat tempatan yang berpangkalan di Kuala Lumpur dianugerahkan permit kelulusan bagi meneroka dan mengekstrak sumber mineral jenis “rare earth elements” (REE) di negeri Kedah.Menteri Besar Kedah Muhammad Sanusi Md Nor berkata Kedah memiliki deposit mineral itu dianggarkan berjumlah RM62 bilion di seluruh negeri dan syarikat berkenaan diberi kelulusan itu pada minggu lepas untuk melakukan kerja-kerja penerokaan di satu kawasan di negeri tersebut.Beliau bagaimanapun tidak menyatakan anggaran nilai deposit mineral terbabit yang terdapat di kawasan berkenaan dan bila syarikat tersebut akan menjalankan penerokaan.“Syarikat tempatan itu turut menjalinkan kerjasama dengan sebuah firma antarabangsa untuk penerokaan tersebut. Mereka akan menjalankan kerja-kerja penerokaan di Sik,” katanya pada sidang media selepas mempengerusikan mesyuarat exco kerajaan negeri di Alor Setar, semalam.Menurutnya, syarikat berkenaan akan melaksanakan kerja penerokaan dan aktiviti mengekstrak mineral itu tanpa melibatkan kaedah perlombongan.Sanusi berkata mineral tersebut juga disifatkan sebagai tidak beradioaktif dan mendapat permintaan tinggi terutama dalam sektor pembuatan komponen barangan teknologi digital seperti telefon pintar dan komputer riba.Mengulas lanjut mengenai perkembangan itu, Sanusi berkata pihaknya berharap kerajaan pusat dapat merangka satu dasar yang bersesuaian berhubung penerokaan mineral agar kekayaan sumber asli itu dapat dinikmati oleh rakyat di negeri yang berkenaan.Dalam perkembangan lain, Sanusi berkata kerajaan negeri akan menjalinkan kerjasama dengan syarikat penerbangan Qatar Airways bagi membawa pelancong secara terus ke Langkawi dari negara yang berkategori hijau kes Covid-19.Katanya, langkah itu sebagai usaha untuk merancakkan kembali sektor pelancongan di pulau peranginan itu dan syarikat penerbangan tersebut juga katanya menyatakan kesediaan untuk membina sistem yang akan memastikan setiap pelancong menjalani ujian saringan Covid-19 sebelum memasuki Langkawi.“Saya membawa perkara ini kepada perhatian Perdana Menteri Muhyiddin Yassin, beliau pada dasarnya bersetuju dengan cadangan berkenaan. Cuma beliau meminta kita meneliti polisi semasa Kementerian Kesihatan (KKM) dan Kementerian Pelancongan, Seni dan Budaya,” katanya.


Annuar Musa tidak setuju dengan ucapan Tok Mat

Annuar Musa berkata perwakilan ketiga-tiga sayap boleh menjadikan ucapan perasmian serentak Wanita, Pemuda dan Puteri Umno oleh timbalan presiden sebagai bahan untuk dibahaskan.Merujuk ucapan Mohamad Hasan mengenai prestasi Umno dalam kerajaan tidak menunjukkan keyakinan yang diharapkan, menteri komunikasi dan multimedia itu menyifatkan ia sebagai pandangan peribadi timbalan presiden Umno.“Saya mahu tahu apa yang tidak memuaskan? Berdasarkan apa, fakta apa? Portfolio mana yang dirasakan tidak memuaskan? Itu pandangan Tok Mat (sebagai individu) di luar kerajaan.“Secara peribadi, ada yang saya setuju dan ada yang saya tidak setuju tetapi ia ucapan yang mungkin boleh dijadikan bahan untuk dibahas oleh Wanita, Pemuda dan Puteri dalam persidangan esok,” kata ketua Umno Ketereh itu.Beliau berkata demikian kepada pemberita selepas perasmian serentak Perhimpunan Sayap Wanita, Pemuda dan Puteri sempena Persidangan Agung Umno 2021 malam tadi.Mohamad, dalam ucapan perasmiannya, berkata prestasi Umno dalam kerajaan tidak menunjukkan keyakinan yang diharapkan namun mengakui ada yang mencuba dan melakukan sehabis baik.Mengulas mengenai waktu sesuai untuk mengadakan Pilihan Raya Umum Ke-15 (PRU15), Annuar mengulangi kenyataan ia tidak harus dibincangkan secara terbuka kerana akan wujud pelbagai pandangan seterusnya mencetuskan polemik.Beliau berkata tarikh pilihan raya sewajarnya menjadi strategi parti selepas perbincangan bersama pucuk pimpinan.“Jangan cakap terbuka, tarikh (PRU15) cepat atau lambat bincang secara tertutup, kekalkan ia sebagai strategi parti kerana kalau bincang terbuka, akan ada yang setuju dan tidak setuju yang akhirnya mencetuskan polemik,” katanya.


Kes harian meningkat lepasi 10,000

10,087 kes baru Covid-19 direkodkan hari ini menjadikan jumlah keseluruhan sebanyak 2,914,220 kes.6,460 pesakit juga direkodkan sembuh, menjadikan jumlah keseluruhan pesakit sembuh sebanyak 2,812,614.Dalam pada itu, kes yang memerlukan rawatan di unit rawatan rapi (ICU) adalah sebanyak 137 kes di mana 83 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 71 kes di mana 35 adalah kes Covid-19.Dari 10,089 kes harian yang dilaporkan pada hari ini, 77 kes (0.8%) adalah daripada Kategori Tiga, Empat, dan Lima, dan 10,012 kes (99.2%) lagi adalah terdiri daripada Kategori Satu dan Dua


Perwakilan Johor dijangka tidak sertai perbahasan Perhimpunan Agung Umno esok

Perwakilan Johor dijangka tidak akan mengambil bahagian dalam sebarang perbahasan pada Perhimpunan Agung Umno yang bermula esok di Kuala Lumpur, susulan pelantikan menteri besar Johor yang baru.Difahamkan dalam pertemuan bersama pemimpin-pemimpin Umno Johor termasuk ketua-ketua bahagian di kediaman rasmi menteri besar di Saujana malam tadi, Pengerusi Umno Johor Hasni Mohammad telah meminta agar ahli Umno tidak memanjangkan isu berkenaan.“Sebaliknya, beliau (Hasni) berjiwa besar. Beliau juga tidak mahu perkara ini dibesar-besarkan,” kata sumber kepada Bernama ketika dihubungi hari ini.Menurut sumber itu lagi, Hasni juga mahu menghalang usaha segelintir perwakilan Umno Johor yang mahu menolak pelantikan Onn Hafiz Ghazi sebagai menteri besar Johor ke-19.Difahamkan, perjumpaan di Saujana semalam bermula seawal pukul 9 malam dan berakhir kira-kira pukul 3 pagi, dengan mereka yang hadir menyatakan sokongan tidak berbelah bahagi kepada kepimpinan Hasni. Onn, 43, yang juga ahli Dewan Undangan Negeri (DUN) Machap, mengangkat sumpah sebagai menteri besar di Istana Bukit Serene petang ini, mengambil alih jawatan itu daripada Hasni.Sebelum ini, Hasni telah dinamakan sebagai calon tunggal menteri besar oleh Pengerusi Barisan Nasional Ahmad Zahid Hamidi, ketika kempen Pilihan Raya Negeri (PRN) Johor.Pada PRN Sabtu lepas, BN memperoleh mandat besar iaitu 40 dari 56 kerusi DUN Johor, sekali gus mempunyai kedudukan selesa membentuk kerajaan negeri.Bagaimanapun, selepas tiga hari kemenangan BN dirai, tiada petunjuk jelas sama ada Hasni akan kembali menerajui kerajaan negeri, sehingga muncul khabar angin mengaitkan nama Onn Hafiz dan Ahli Majlis Tertinggi Umno Mohd Puad Zarkashi dengan jawatan itu.


Industri mineral disasar sumbang RM29 bilion kepada KDNK, kata PM

Kerajaan menyasarkan sumbangan industri mineral kepada Keluaran Dalam Negara Kasar (KDNK) meningkat kepada RM29 bilion menjelang 2030 selain memastikan industri tersebut dibangunkan secara lestari, kata Perdana Menteri Muhyiddin Yassin.Bagi merealisasikan hasrat itu, Muhyiddin mahu semua pihak berkepentingan termasuk masyarakat bekerjasama menggarap idea terbaik dalam membangunkan industri mineral.“Selain itu, agensi berkaitan harus meneliti aspek galakan sama ada dalam bentuk insentif kewangan atau bukan kewangan bagi menyokong perkembangan industri mineral yang bertanggungjawab dan mampan,” katanya ketika melancarkan Kerangka Pelan Transformasi Industri Mineral Negara 2021-2030, hari ini.Menurut Muhyiddin, sumbangan sektor mineral kepada KDNK pada 2019 ialah sebanyak RM9.9 bilion.“Kerajaan juga mengharapkan kolaborasi strategik pelbagai pihak bagi bersama-sama mentransformasikan industri ini supaya membawa manfaat kepada kesejahteraan rakyat,” katanya.Muhyiddin bagaimanapun berkata pembangunan industri mineral negara ini tidak seimbang antara peringkat huluan, pertengahan dan hiliran.Justeri katanya kerangka pelan yang dilancarkan hari ini merupakan agenda baharu negara yang menjadi rujukan utama semua pihak berkepentingan bagi memastikan industri dibangunkan secara holistik.“Seiring kemajuan pesat dalam era Revolusi Industri 4.0, permintaan terhadap pelbagai jenis mineral terus meningkat secara drastik.“Teknologi untuk masa hadapan terus bergantung pada input mineral yang tinggi termasuk pembuatan produk untuk menangani perubahan iklim seperti panel solar, kincir angin, kenderaan elektrik dan storan penyimpanan tenaga,” katanya.Menyedari hakikat itu, Muhyiddin berkata Malaysia yang kaya dengan hasil mineral harus bijak memposisikan diri serta mengambil peluang untuk meneroka dan membangunkan sumber yang dimiliki.“Namun demikian, ini tidak bermakna kerajaan membenarkan aktiviti dalam industri ini dijalankan tanpa kawalan. Cabaran yang masih dihadapi seluruh dunia yang perlu ditangani ialah menguruskan industri ini tanpa menyebabkan kerosakan alam sekitar dan gangguan kepada kehidupan,” katanya.


Penamaan calon PRN Melaka berlangsung dalam norma baru

Pilihan Raya Negeri (PRN) Melaka ke-15 bermula hari ini dengan proses penamaan calon berlangsung dalam suasana norma baru di 28 pusat penamaan yang akan dibuka pada pukul 9 pagi.Proses penyerahan kertas penamaan calon akan ditutup sejam selepas itu.Suruhanjaya Pilihan Raya (SPR) telah membuat persiapan rapi di semua pusat penamaan calon itu yang akan menyaksikan prosedur operasi standard (SOP) ketat dilaksanakan bagi membendung penularan pandemik COVID-19.Setakat ini, lima parti iaitu Barisan Nasional (BN), Perikatan Nasional (PN), Pakatan Harapan (PH), Parti Bumiputera Perkasa Malaysia (Putra) dan Parti Perikatan India Muslim Nasional (IMAN) serta seorang calon bebas, telah menyatakan hasrat bertanding merebut kerusi Dewan Undangan Negeri (DUN) Melaka.Dijangka seramai 91 calon akan mengemukakan borang pencalonan.Tidak seperti sebelum ini, proses penamaan calon dalam suasana norma baru kali ini berlangsung tanpa perarakan penyokong-penyokong yang mengiringi calon.Kebenaran hanya diberikan kepada calon, pencadang dan penyokong calon atau mana-mana dua orang daripada mereka, atau mana-mana seorang daripada mereka untuk masuk ke dalam pusat penamaan bagi mengemukakan kertas penamaan calon.Sebaik urusan proses penamaan calon selesai, pegawai pengurus pilihan raya akan mengisytiharkan calon-calon yang layak bertanding.Sementara itu, cuaca cerah dan baik walaupun sebelum ini Jabatan Meteorologi Malaysia meramalkan cuaca hujan di satu dua tempat pada sebelah pagi di kesemua tiga daerah iaitu Alor Gajah, Melaka Tengah dan Jasin.SPR menetapkan tarikh mengundi bagi PRN Melaka pada 20 November dan undi awal pada 16 November, ekoran pembubaran DUN pada 4 Oktober lepas susulan empat ADUN menarik sokongan terhadap kepimpinan ketua menteri.Melaka yang mempunyai 28 kawasan DUN, memiliki seramai 495,196 pengundi berdaftar dengan 240,530 atau 48.57% pengundi adalah lelaki dan baki 254,666 atau 51.43%, wanita.


Keluarga saya boleh makan seminggu dengan RM100

Terdapat beberapa perkara yang hanya difahami dan dihayati oleh golongan miskin di negara ini.Apa yang anda boleh beli dengan RM100 hari ini? Nah, untuk orang kaya, ia mungkin hanya digunakan untuk membeli dua keping kek keju dan dua cawan kopi di Starbucks atau Coffee Bean.Namun, untuk keluarga miskin seperti saya, ia boleh memberi kami makan selama seminggu.Bunyi mustahil untuk sesetengah orang? Itulah realitinya.Kami tidak makan di restoran atau hotel, tetapi sebaliknya, kami menggunakan wang itu untuk membeli beras dan keperluan lain yang dimasak di rumah dan boleh bertahan beberapa hari.Saya dibesarkan dalam keluarga yang sangat miskin di Gemas, Negeri Sembilan dan benar-benar tahu betapa berharganya RM100 kepada keluarga seperti saya.Ayah saya seorang pekerja sambilan dan ibu saya mencuci pinggan di restoran berhampiran rumah kami.Kami susah, tetapi kami gembira dan melalui kerja keras ibu bapa, saya berjaya mendapat pendidikan yang baik.Setelah menghadapi kesusahan sebegitu, saya rasa agak terkilan dan pedih membaca bagaimana sesetengah pihak mempersendakan bantuan tambahan RM100 yang diumumkan perdana menteri kita baru-baru ini.Seperti yang saya nyatakan tadi, RM100 mungkin sedikit bagi sesetengah orang, tetapi bagi golongan miskin tegar, ia bermakna seminggu tambahan atau lebih dengan makanan.Ramai orang seperti saya dan keluarga lain yang susah memperoleh RM100 daripada kerajaan.Kami ingin mengambil kesempatan ini untuk mengucapkan terima kasih kepada perdana menteri atas bantuan tambahan itu.Tambahan RM100 itu akan membantu kita. Selain itu, seingat saya, keluarga di kampung saya hanya menggunakan minyak masak kampit.Malah, saya tidak pernah melihat sebotol minyak masak sehingga saya akhirnya meninggalkan kampung saya untuk melanjutkan pelajaran.Ini juga satu inisiatif yang dihargai oleh keluarga seperti saya.Subsidi minyak masak kampit 1kg sudah tentu membantu golongan berpendapatan rendah.Secara keseluruhannya, sebagai seorang yang berasal daripada keluarga miskin tegar, pengumuman oleh perdana menteri itu amat dialu-alukan dan memberi manfaat kepada kami.Tidak ada gunanya setengah pihak membesar-besarkan isu ini kerana pihak itu, terutamanya parti pembangkang tidak akan memahami nasib golongan miskin tegar.Ini adalah satu hal di mana “orang miskin” seperti kami akan hargai.Sekali lagi, kami ingin mengambil kesempatan ini untuk mengucapkan setinggi-tinggi terima kasih kepada perdana menteri.Nik Imran Nik Hussein adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Motac seru pemain industri pelancongan yakin dengan mata wang ringgit

Kementerian Pelancongan, Seni dan Budaya (Motac) menyeru agar semua pemain industri pelancongan untuk terus yakin menggunakan mata wang Malaysia bagi caj bilik penginapan dan perkhidmatan kepada pelancong.
Menteri Pelancongan, Seni dan Budaya Tiong King Sing berkata sekiranya mereka menggunakan mata wang dolar Amerika Syarikat (dolar AS), ia tidak memberi jaminan dapat terus kukuh dalam memberi manfaat kepada industri berkenaan.
"Saya berpandangan kita mesti mempunyai keyakinan dengan negara kita sendiri dan mesti ingat sekarang AS Dolar kukuh tapi belum tahu selama mana nilai mata wang ini akan kekal, mana tahu suatu hari nanti semua orang tidak mahu lagi menggunakan mata wang ini... apa yang akan berlaku?.
"Hal ini kerana kita tahu di beberapa negara, dolar AS tidak berapa kukuh kerana terdapat beberapa bank telah ‘gulung tikar’. Kita memahami keadaan ini (nilai ringgit menurun berbanding dolar AS) dan sebab itu Perdana Menteri Datuk Seri Anwar Ibrahim sedang sedaya upaya melihat bagaimana cara untuk menyelesaikan isu ini," katanya ketika ditemui pada Majlis Sambutan Ulang Tahun Persatuan Hotel Bajet dan Bisnes Malaysia (Mybha) di Subang Jaya, semalam.
Beliau berkata demikian susulan hasrat Persatuan Pemilik Hotel Malaysia (Maho) yang mahu mengenakan caj bilik dalam mata wang AS Dolar.
Beliau berkata oleh itu pihaknya memohon kerjasama daripada rakyat untuk bersama-sama kerajaan mempromosikan Malaysia dalam meyakinkan para pelabur untuk datang dan melabur di negara ini.
Pada 20 Jun lepas, Presiden Maho Teo Chiang Hong menggesa hotel-hotel meningkatkan kadar bilik dalam usaha meningkatkan hasil, dan mempertimbangkan untuk mengenakan bayaran dalam dolar AS kepada pelancong bagi mengurangkan kos yang lebih tinggi daripada kenaikan gaji minimum, bayaran lebih masa dan caj elektrik.
Dalam pada itu, Tiong turut menyalurkan peruntukan sebanyak RM100,000 kepada Mybha bagi membantu ahli persatuan itu untuk memperbaiki perkhidmatan mereka dengan mengadakan kursus atau dialog berkaitan industri.
Sementara itu, Tiong turut memaklumkan pihaknya akan meneliti semula syarat-syarat permohonan inisiatif program Malaysia Rumah Keduaku (MM2H) dengan mencadangkan supaya mewujudkan tiga kategori permohonan bagi program tersebut.
"Kita akan meneliti semua perkara ini secara menyeluruh dan akan memastikan inisiatif itu fleksibel dan memberi berpeluang kepada mereka yang layak.
"Dengan mencadangkan tiga kategori iaitu platinum, emas dan biasa dengan setiap kategori itu mempunyai syarat permohonan yang berbeza-beza,” katanya.


Jangkitan Covid-19 turun hampir 18% minggu lalu

Bilangan kes baru Covid-19 turun sebanyak 17.9% kepada 18,715 kes pada minggu epidemiologi ke-34 (ME 34/2022) dari 21 hingga 27 Ogos.
Ketua Pengarah Kesihatan Dr Noor Hisham Abdullah berkata bagi tempoh sama, 60 kes kematian direkodkan, meningkat sebanyak 7.1% berbanding minggu sebelumnya.
“Bilangan kes sembuh pada ME 34/2022 menurun sebanyak 5.4% iaitu 26,458 kes kepada 25,037 kes.
“Purata kes aktif setiap hari bagi ME 34/2022 adalah 36,179 iaitu terdapat penurunan sebanyak 13.9% berbanding minggu sebelumnya,” menurutnya dalam kenyataan berkaitan situasi semasa jangkitan Covid-19, hari ini.
Sementara itu, kemasukan pesakit Covid-19 ke hospital serta pusat kuarantin dan rawatan Covid-19 berisiko rendah (PKRC) awam bagi setiap 100,000 penduduk untuk pesakit kategori 1 dan 2 berkurangan sebanyak 15.8% manakala pesakit Kategori Tiga, Empat, dan Lima turun 15.2%.
Dr Noor Hisham berkata pengisian katil unit rawatan rapi (ICU) pada ME34/2022 menurun 2%, katil bukan kritikal berkurangan 3% dan katil PKRC turun 1%.
Selain itu, peratusan pesakit Covid-19 yang memerlukan alat bantuan pernafasan turut menurun 0.3 % berbanding minggu sebelumnya.
Menurut kenyataan itu, kes positif yang dipantau oleh Pusat Penilaian Covid-19 (CAC) di seluruh negara menunjukkan penurunan meliputi bilangan kedatangan pesakit ke CAC berkurangan 13%, kes baru Covid-19 yang menjalani pemantauan di rumah menurun 19.5% manakala kes dirujuk CAC ke hospital turun 26%.
Beliau berkata purata nilai RT juga menunjukkan penurunan 5.3% pada ME 34/2022.
Hasil survelan Covid-19 di lokasi sentinel seluruh negara mendapati 140 sampel penyakit seperti influenza (ILI) dikesan positif Covid-19 dengan kadar 15.5%, manakala tiada sampel jangkitan pernafasan akut teruk (SARI) dikesan positif Covid-19 dan kekal 0% pada ME34/2022.


Penggunaan kanabis dalam perubatan perlu kajian mendalam, kata PM

Isu berkaitan kebenaran penggunaan kanabis bagi tujuan perubatan dalam negara memerlukan penelitian dan perbincangan yang menyeluruh serta mendalam termasuk daripada aspek kawalan penggunaan bahan berkenaan kelak.
Perdana Menteri Anwar Ibrahim berkata ia mengambil kira jumlah penagih dalam kalangan anak muda termasuk di luar bandar yang semakin meningkat sehingga mencecah ratusan ribu setakat ini.
“Sabar, kita harus teliti betul-betul, kena ingat sebaik sahaja kita halalkan (kanabis) dengan hujah kuat seperti perubatan dan keperluan, itu nak kawal susah… Saya tidak kata saya ada pandangan keras dalam bidang ini, saya sudah cadang supaya kita buka ruang dan bincang betul-betul implikasinya.
“Bagi orang yang nak cadangkan atau menolak, mari kita lihat secara keseluruhan dulu implikasi dan kemudian ambil keputusan sama ada nak halalkan sebahagian atau terus dengan keadaan sekarang,” katanya ketika menjawab soalan seorang peserta dalam program dialog anak muda ‘Temu Anwar’ di Pusat Konvensyen Kuala Lumpur hari ini.
Mengulas lanjut, Anwar berkata Pengarah Jabatan Siasatan Jenayah Narkotik Bukit Aman Ayob Khan Mydin Pitchay turut memberi gambaran berkaitan permasalahan serius yang sukar ditangani berhubung isu penyalahgunaan dadah dalam keadaan sekarang.
Thailand merupakan negara Asia Tenggara pertama yang membenarkan penggunaan kanabis bagi tujuan perubatan.
Ogos lepas, Menteri Kesihatan ketika itu Khairy Jamaluddin dalam lawatan kerja ke Thailand, turut meninjau potensi penggunaan kanabis bagi tujuan perubatan selain melihat kerangka undang-undang yang berkaitan dengannya.
Sementara itu, menjawab soalan peserta sama ada terdapat sebarang rancangan untuk memecah monopoli Touch 'n Go dalam sistem pengangkutan dan jalan raya negara, Anwar berkata perkara tersebut mungkin dipertimbang semula.
“Touch 'n Go telah beroperasi selama lebih dua dekad, belum ada perkembangan atau kemajuan yang meyakinkan dalam sistem ini… saya rasa anda betul, kita perlu mempertimbang semula perkara ini,” katanya.
Program dialog anjuran Anwar Ibrahim Club (AIC) tersebut dikendalikan oleh selebriti Amelia Henderson dan dihadiri lebih 5,000 anak muda yang berpeluang bertanyakan pelbagai soalan kepada pemimpin nombor satu negara itu.


6 fasiliti kesihatan masih ditutup akibat banjir di Terengganu

Sebanyak enam fasiliti kesihatan di Terengganu masih ditutup disebabkan banjir yang melanda pada 18 Disember lepas.
Pengarah Jabatan Kesihatan Negeri Terengganu (JKNT) Kasemani Embong berkata ia termasuk lima klinik desa (KD) di Besut serta satu di Dungun yang mengalami kerosakan teruk, dan memerlukan kerja-kerja pembaikan.
Beliau berkata operasi klinik berkenaan telah dipindahkan ke fasiliti berdekatan supaya perkhidmatan serta rawatan kepada pesakit dapat diteruskan seperti biasa.
"Di Besut KD yang terlibat ialah KD Alor Keladi; KD Tembila; KD Felda Tenang; KD Alor Lintah dan KD Bukit Payung manakala di Dungun, KD Kuala Jengal,” katanya dalam kenyataan hari ini.
"KD Tembila; KD Felda Tenang; KD Alor Lintah dan KD Bukit Payung akan beroperasi kembali pada 1 Jan ini manakala bagi KD Alor Keladi dan KD Kuala Jengal pula, tarikh pengoperasian semula akan diumumkan kelak," tambahnya.
Sementara itu Kasemani berkata tiada wabak penyakit berjangkit dilaporkan berlaku di semua 315 Pusat Pemindahan Sementara (PPS) yang dibuka dalam tempoh banjir, malah pihaknya juga telah menjalankan aktiviti kawalan pasca banjir di PPS serta lokaliti banjir bagi mencegah penyebaran penyakit berjangkit dan kawalan vektor.
"Bagi aktiviti kawalan vektor 3,788 premis telah diperiksa dan hanya satu premis didapati positif pembiakan nyamuk. Tiada kehadiran lipas, lalat dan tikus ditemui. Pengurusan sampah-sarap telah diuruskan dengan baik oleh komuniti setempat," katanya.
Beliau turut mengingatkan orang ramai supaya mengelakkan makan dan minum daripada sumber yang tidak dimasak bagi mencegah penyakit bawaan air dan makanan.
"Ibu bapa juga perlu mengawasi anak-anak daripada bermain air banjir kerana dikhuatiri tercemar dan terdedah kepada risiko penyakit berjangkit seperti cirit birit, kolera, tifoid dan leptospirosis.


Pendengaran rayuan Azeez kes saman fitnah Guan Eng pada Mei 2023

Pendengaran rayuan bekas ahli Parlimen Baling Abdul Azeez Rahim terhadap keputusan Mahkamah Tinggi yang menolak saman fitnahnya terhadap Pengerusi DAP Lim Guan Eng ditetapkan semula pada 19 Mei tahun depan.
Felix Lim, seorang daripada peguam yang mewakili Lim, mengesahkan tarikh pendengaran baru itu selepas pengurusan kes di hadapan timbalan pendaftar Mahkamah Rayuan Syahliza Warnoh semalam.
Pendengaran rayuan itu pada mulanya ditetapkan semalam di hadapan panel tiga hakim Mahkamah Rayuan terdiri daripada Lee Swee Seng, P Ravinthran dan Hashim Hamzah tetapi telah ditangguhkan.
Hakim Lee memberitahu kedua-dua pihak bahawa panel itu masih belum berehat sejak prosiding bermula pada sebelah pagi.
“Kami perlu memohon maaf kepada anda semua. Kami masih belum rehat dan jam hampir 2 petang... dan berdasarkan anggaran hujahan kedua-dua pihak (memerlukan) satu jam dan (lebih banyak masa) untuk balasan,” katanya.
"Kami fikir dalam keadaan ini, kami perlu menghantarnya kepada pengurusan kes untuk menjadualkan semula tarikh pendengaran baru,” kata Hakim Lee.
Ahli Parlimen Baling itu merayu terhadap keputusan Mahkamah Tinggi Pulau Pinang pada 11 Disember 2020 yang menolak samannya ke atas Lim yang juga bekas ketua menteri Pulau Pinang berhubung pembinaan projek terowong dasar laut di negeri berkenaan.
Azeez telah memfailkan saman itu pada Mac 2018 yang mendakwa Lim, bekas menteri kewangan, telah mengeluarkan kenyataan fitnah semasa sidang akhbar di pejabat ketua menteri pada 28 Februari 2018 dan semasa rumah terbuka Tahun Baru Cina anjuran Perbadanan Pembangunan Pulau Pinang pada hari sama yang mengaitkan beliau dengan pembayaran sebanyak RM3 juta sebagai yuran perundingan oleh pemaju projek terowong bawah laut.
Beliau meminta ganti rugi am dan teladan serta relif lain yang difikirkan sesuai oleh mahkamah.
Pada prosiding hari ini yang dijalankan secara dalam talian, peguam Porres Royan dan Craig Ho mewakili Abdul Azeez manakala Lim diwakili N Mureli dan Felix.


Putrajaya beri bantuan khas RM500 kepada penjawat awam

Putrajaya hari ini mengumumkan pemberian bantuan khas kewangan sebanyak RM500 kepada penjawat awam dari Gred 56 dan ke bawah yang berjumlah hampir 2 juta orang.Dalam satu kenyataan hari ini pejabat perdana menteri berkata, pemberian itu adalah sempena persiapan sambutan Aidilfitri yang akan diraikan bulan depan.“(Bayaran) termasuk kepada kakitangan Contract Of Service, Contract For Service, Pegawai Sambilan Harian serta lantikan di bawah MySTEP dan RM250 kepada pesara kerajaan,” kata kenyataan itu.“Pemberian ini adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada rakyat terutamanya semasa negara mengharungi tempoh yang penuh cabaran ini.“Pembayaran bagi bantuan khas ini akan dibuat bersama dengan pembayaran gaji bulan Mei iaitu pada 6 Mei ini”.Menurut pejabat perdana menteri, pengumuman pemberian bantuan khas kewangan pada tahun ini dibuat lebih awal daripada tahun-tahun sebelum atas keprihatinan kerajaan dalam membantu mereka membuat persiapan awal menjelang Aidilfitri.“Kerajaan berharap dengan pemberian bantuan khas ini dapat meringankan beban kewangan kepada penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi.”


SPRM dijangka dakwa beberapa individu berhubung pembelian hartanah Australia

Suruhanjaya Pencegahan Rasuah Malaysia (SPRM) dijangka mendakwa beberapa individu berhubung kes pembelian hartanah Dudley International House, di Melbourne, Australia oleh Mara Incorporated Sdn Bhd (Mara Inc).Ketua Pesuruhjaya SPRM Azam Baki berkata pihaknya berbincang dengan timbalan pendakwa raya bagi melihat pertuduhan-pertuduhan yang boleh dikenakan mengikut undang-undang ke atas individu tertentu berdasarkan bukti dan keterangan yang bakal diperoleh daripada Australian Federal Police (AFP).“Jika undang-undang membolehkan kami mendakwa mereka, maka kami akan mendakwa individu-individu tertentu untuk kes Mara.“Baru-baru ini, dilaporkan beberapa orang dituduh (di Australia) oleh AFP.  Beberapa keterangan yang kita nak di sana (Australia) mungkin akan diperolehi secepat mungkin,” katanya kepada pemberita selepas menghadiri forum Korporat Liabiliti di Kuala Lumpur, hari ini.Azam berkata siasatan SPRM terhadap kes ini selesai di peringkat domestik dan pihaknya sudah beberapa kali memberi jawapan di Parlimen.Apabila ditanya adakah SPRM telah bertemu dengan tiga rakyat Malaysia yang dilaporkan terlibat dalam kes terbabit, beliau enggan mengulas lanjut.Pada 2015, sayap pelaburan Mara itu terbabit dengan kontroversi berikutan pendedahan akhbar Australia, The Age, yang mendakwa ia membelanjakan jutaan ringgit untuk membeli sebuah blok pangsapuri lima tingkat, Dudley International House, di Melbourne dengan harga yang lebih tinggi daripada harga pasaran.Akhbar itu mendakwa “sekumpulan pegawai Malaysia yang amat kaya” terlebih bayar sebanyak A$4.75 juta (RM13.8 juta) bagi blok pangsapuri di bandar raya itu pada 2013, daripada A$17.8 juta kepada A$22.5 juta (RM65.3 juta), dengan wang perbezaan itu dijadikan sebagai rasuah di tanah air.Dudley International House merupakan asrama pelajar yang dibeli Mara, iaitu agensi yang menyediakan biasiswa bagi pelajar Malaysia melanjutkan pelajaran di luar negara.Sementara itu Azam berkata tiada aduan atau kes diterima berhubung rasuah dan salah guna kuasa sepanjang kempen Pilihan Raya Negeri (PRN) Sabah setakat ini.Mengulas mengenai perkembangan lanjut isu 101 projek rundingan terus bernilai RM6.61 bilion di bawah pimpinan kerajaan sebelum ini, Azam berkata pihaknya masih belum membuka sebarang kertas siasatan mengenainya.


Kenapa bukan Anwar Ibrahim?

Memandangkan alasan ketidakpuasan hati di negara ini terhadap Muhyiddin Yassin, seseorang  itu berpendapat bahawa ketua pembangkang akan mendapat sokongan sejagat untuk  menggantikan perdana menteri yang tidak popular. Walau bagaimanapun, ini tidak kelihatan begitu.  Mahathir membawa Anwar Ibrahim ke dalam Umno, memintas ramai lagi untuk menjadi  timbalan perdana menteri sebelum dipecat pada 1998 atas tuduhan liwat dan salah guna kuasa.  PKR kemudiannya ditubuhkan sebagai saluran untuk reformasi. Prospek sebuah parti berbilang  kaum sangat menarik, dan tangisan Reformasi menarik perhatian ramai. Kejayaan PKR yang ada  pada hari ini adalah kerana ramai ahli yang berkorban besar untuk parti. Walau bagaimanapun,  gaya kepimpinan Anwar telah memecah-belahkan dan meyebabkan kesusahan dalam parti.  Apabila pembangkang yang diketuai Anwar memenangi Selangor pada 2008, Anwar dengan sewenang-wenangnya memilih seorang tokoh korporat daripada luar parti, Khalid Ibrahim, untuk  menjadi menteri besar (MB). Tindakan ini telah menyebabkan ramai tidak puas hati dalam PKR. Ini  adalah titik permulaan perpecahan dalam parti selama bertahun-tahun. Perpecahan ini  bertambah rumit dan menyebabkan PKR dibahagikan kepada pelbagai puak, yang merupakan  rahsia terbuka. Walaupun terdapat rasa tidak puas hati yang serius terhadap kepimpinan Anwar,  dengan sewenang-wenangnya, pada tahun 2013, Anwar tanpa berunding terlebih dahulu  dengan kepimpinan parti yang dipilihnya, menjadikan Khalid sebagai MB sekali lagi untuk penggal kedua  pada 2018! Ahli-ahli PKR dari akar umbi yang sudah lama berbakti dalam parti cuba memberi  gambaran penampilan bersatu walaupun keputusan yang mengejutkan ini. Tetapi dalam masa  yang singkat, ia tidak dapat dipertahankan. Adalah jelas bahawa Khalid perlu undur dan  digantikan. Penyelesaiannya ialah Langkah Kajang.  Rancangan asal ialah Anwar akan bertanding di kerusi DUN Kajang, untuk membolehkannya menjadi pengganti kepada Khalid sebagai MB. Walau bagaimanapun, rancangan itu gagal apabila  jelas bahawa terdapat banyak halangan untuk tindakan ini. Oleh yang demikian, isterinya  kemudian dipilih untuk menjadi calon di Kajang secara arbitrari. Walaupun beliau menang, Wan  Azizah kelihatan tidak boleh diterima untuk menjadi pengganti sebagai MB. Parti itu  kemudiannya menghadapi satu lagi krisis serius yang disebabkan oleh gaya kepimpinan Anwar  yang cuai. Keputusannya yang kurang bijak dan dibuat tanpa rundingan terlebih dahulu dengan  kepimpinan parti, menyebabkan kekecohan dalam parti. Ahli-ahli akar umbi mengalami  kekusutan akibat daripada keputusan-keputusan yang buruk ini. Syukurlah, suatu penyelesaian  untuk mengatasi masalah ini diatasi apabila Azmin dilantik sebagai MB selepas rundingan  berlarutan dengan parti komponen dalam Pakatan.  Dalam menghadapi Pilihan Raya Umum (PRU) 2013, ramai ahli telah berkorban besar dari akar umbi untuk meletakkan calon yang boleh dipercayai untuk PRU. Walau bagaimanapun, pada beberapa minggu sebelum hari penamaan calon, Anwar telah menggantikan ramai calon yang  berpotensi dengan pilihan peribadinya. Kejutan pada saat akhir ini menyebabkan kemelut yang mendalam. Dipercayai bahawa terdapat kerusi boleh dimenangi sekiranya tiada perubahan pada  saat terakhir ini. Oleh itu, apabila tiba masanya PRU 2018, ramai telah berharap peristiwa saat  teŕakhir ini tidak akan berulang. Garis panduan yang jelas telah disediakan untuk memastikan  bahawa kejutan atau “flip-flop” pada saat terakhir ini dielakkan. Walau bagaimanapun, senario  terburuk berlaku di mana calon-calon yang berpotensi yang telah lama bekerja keras di akar umbi  selama bertahun-tahun sekali lagi digantikan pada saat-saat akhir!! Adalah jelas bahawa Anwar  cakap tidak serupa bikin.  Satu lagi contoh yang jelas mengenai kepimpinan yang arbitrari dan berkontroversi ialah  pemilihan parti dalaman pada 2019. Pemilihan parti sebelum ini pada tahun 2014 telah diakui  mengalami huru-hara dan telah menarik banyak publisiti negatif pada PKR. Anwar kemudian  berikrar bahawa pemilihan pada 2019 akan berjalan lancar, telus, dan sah. PKR kemudian melaksanakan satu-ahli-satu-undi melalui pengundian digital. Ini adalah kaedah buat julung kali  dalam pemilihan parti di Malaysia. Ramai ahli telah menyuarakan keraguan tentang  kebolehlaksanaan pengundian digital ini. Dipercayai bahawa parti belum bersedia untuk kaedah  ini. Apa yang berlaku adalah senario paling buruk. Banyak kejadian dan tomahan, dan keadaan huru hara berlaku. Terdapat aduan dibuat kepada jawatankuasa pemilihan parti yang  berlangsung begitu lama, antara 4 – 6 bulan.  Apabila bukti yang jelas dikemukakan kepada jawatankuasa pemilihan parti terhadap calon-calon tertentu, tiada tindakan yang sewajarnya diambil. Ini telah menyebabkan ramai yang mendakwa  sekali lagi bahawa Anwar tidak mengamalkan apa yang dikatanya sendiri – cakap tak serupa bikin.  Nampaknya unsur pilih kasih diamalkan.  Kemudian, satu lagi kejutan yang cukup luar biasa telah melanda parti.  Di satu cabang di Sarawak, yang dikenali sebagai Julau, berlaku lonjakan besar-besaran  kemasukan seramai 13,000 ahli yang kononnya didaftarkan untuk mengundi selepas tarikh akhir  pendaftaran. Oleh itu, kelayakan mereka untuk mengundi adalah dipertikaikan. Amat  keterlaluan! Sekali lagi, tindakan yang sewajarnya tidak diambil. Yang lebih mencurigakan, isteri  Anwar iaitu timbalan perdana menteri secara “kebetulan” muncul di Julau, satu kawasan  terpencil di Sarawak! Rupa-rupanya kehadiran beliau adalah untuk berkempen. Keadaan ini  sangat bertentangan dengan garis panduan parti!  Ini juga menzahirkan perasaan ketidakpuasaan hati terhadap kepimpinan Anwar, yang kelihatan bertindak secara wewenang dan mengamalkan nepotisme.  Secara keseluruhan, pemilihan parti ini penuh dengan berbagai kontroversi dalam tempoh 4–6  bulan tersebut. Walau bagaimanapun, semasa pemilihan berlangsung, dan ahli-ahli sedang  bergelut dengan banyak isu yang belum diselesaikan di seluruh negara, Anwar tiba-tiba  mengumumkan keputusan yang begitu mengejutkan! Beliau ingin bertanding menjadi ahli parlimen supaya menjadikan dirinya layak untuk menjadi perdana menteri! Kerusi Port Dickson dipilih. Ramai mempersoalkan mengapa tidak kerusi isteri atau anak perempuannya sendiri?  Ahli-ahli akar umbi kemudiannya dikehendaki turun ke Port Dickson untuk membantu  kempennya walaupun kontroversi pemilihan parti yang berterusan. Ramai yang mempersoalkan  mengapa beliau tidak boleh menunggu satu atau dua bulan lagi setelah kian lama menunggu  untuk langkah ini apabila pemilihan parti akan berakhir.  Sepanjang tempoh pandemik Covid-19, sebagai ketua pembangkang, beliau sepatutnya  memberikan kepimpinan yang kuat untuk membantu negara dalam krisis yang melanda negara.  Semasa Pilihan Raya Negeri Sabah pada September 2020, ramai pemimpin-pemimpin Pakatan  turun berkempen untuk Shafie di Sabah. Sehari sebelum hari pengundian di Sabah pada Jumaat – Anwar secara mengejutkan telah mengadakan satu sidang media mendakwa “Saya  mempunyai jumlah angka sokongan”. Pengumuman ini sangat menakjubkan dan menghantui beliau sehingga ke  hari ini. Episod ini serupa dengan peristiwa 916 pada tahun 2008.  Pada hari pengumuman itu juga, pasaran saham jatuh merudum, dan keesokan harinya Shafie Apdal kalah pilihan raya dengan beberapa kerusi. Sehingga ke hari ini, kenyataan Anwar bahawa beliau mempunyai majoriti yang cukup dan meyakinkan tidak terbukti. Melalui kejadian itu, PH  sepatutnya mencari hidayah dan mendapatkan pengganti untuk mengelakkan krisis yang dihadapi  ketika ini apabila tiada cukup majoriti menggantikan Perikatan Nasional. Kepemimpinan Anwar dalam PKR telah dilanda krisis berterusan sehingga menyebabkan parti itu retak. Tentangan terhadap kepimpinannya semakin meningkat. Untuk  menangani tentangan ini dalam sekitar April 2020, beliau memecat beratus-ratus orang ahli tanpa mengikut proses yang sewajarnya. Semua yang dipecat adalah ahli yang bertentangan  dengan kepimpinannya, walaupun mereka tidak melanggar peraturan. Dalam saat yang genting pada masa ini, wajarkah negara ini memberi kepercayaan kepada  seorang pemimpin yang telah berkali-kali menunjukkan sikap yang kurang bijak? Walaupun  terdapat faktor yang memihak kepada beliau, dia telah gagal menyatukan ahli-ahli Parlimen  untuk mendapatkan sokongan majoriti yang jelas dan meyakinkan sepertimana yang pernah  didakwa pada bulan September 2020. Jika Anwar seorang yang berhemah, beliau sepatutnya mengakui dengan rendah hati bahawa beliau patut berundur daripada menjadi PM, memandangkan begitu banyak peluang telah diberikan kepadanya. Pada masa yang sama, PH perlu memiliki pandangan menjangkai susuk Anwar dan secara agresif mengejar satu alternatif baru dengan kemungkinan memilih Shafie Apdal sebagai pengganti.  Tan Poh Lai adalah bekas naib ketua Wanita PKR.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kes harian di paras 1,500 jangkitan, 3 lagi terkorban

1,576 kes baru Covid-19 direkodkan semalam menjadikan jumlah keseluruhan sebanyak 5,001,908 kes.
Sebanyak 2,278 pesakit turut dilaporkan sembuh, menjadikan jumlah keseluruhan kes sembuh sebanyak 4,943,392.
Ketika ini, 21,800 kes aktif direkodkan di mana 20,198 atau 92.7% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,504 (6.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 98 kes dan 69 daripadanya memerlukan bantuan alat pernafasan.
Tiga lagi kes kematian dicatatkan termasuk dua kes kematian ketika tiba di hospital menjadikan keseluruhan korban akibat wabak itu sebanyak 36,716 orang.


Lebih 47,000 mangsa banjir masih berada di pusat pemindahan sementara

Lebih 47,000 mangsa banjir masih berlindung di pusat pemindahan sementara (PPS) di tiga negeri, dengan Johor masih merekodkan jumlah mangsa tertinggi setakat 8 pagi ini.
Di Johor, bilangan mangsa meningkat kepada 45,048 orang pagi ini berbanding 42,852 pada malam semalam, meskipun banjir mulai surut di beberapa daerah.
Menurut kenyataan Jawatankuasa Pengurusan Bencana Negeri (JPBN), Batu Pahat menjadi daerah paling teruk terjejas dengan 35,099 orang dipindahkan, diikuti Muar dengan 4,094 mangsa dan Tangkak dengan 2,436 orang.
JPBN berkata keadaan banjir di beberapa daerah seperti Mersing, Kota Tinggi, Kluang dan Segamat pula makin surut.
Sebanyak 10 sungai masih melepasi paras bahaya antaranya Sungai Batu Pahat di Empangan Bekok (Batu Pahat) yang kini berada di paras 19.94 meter (m); Sungai Muar di Buloh Kasap (Segamat) di paras 9.30m dan Sungai Muar di Bukit Kepong (Muar) di paras 4.96m dan cuaca untuk seluruh daerah di negeri berkenaan hari ini dijangka cerah.
Di Pahang, Sekretariat JPBN melaporkan jumlah mangsa banjir pada pagi ini kekal dengan 2,248 mangsa daripada 659 keluarga dan ditempatkan di 15 PPS sekitar Rompin.
Laman web publicinfobanjir.water.gov.my pula melaporkan Sungai Keratong di Rompin masih melebihi paras bahaya pagi ini.
Di Melaka, jumlah mangsa banjir di Jasin turun kepada 523 mangsa daripada 141 keluarga pagi ini berbanding 557 mangsa daripada 149 keluarga malam tadi dan kesemua mangsa ditempatkan di lima PPS.
Sekolah Kebangsaan (SK) Batu Gajah menempatkan seramai 193 mangsa, SK Parit Penghulu, (142), SK Seri Mendapat (32), SK Sungai Rambai (94) dan SK Parit Gantong (62).


Ketika rakyat tunggu lama, ‘orang kenamaan’ salah guna kuota haji

Amalan kontroversi pemberian kuota khas haji kepada pemimpin kerajaan masih diteruskan pada 2019, dengan menteri kanan kerajaan antara penerimanya, walaupun Pakatan Harapan (PH) mengatakan mahu menghapuskan amalan itu, menurut hasil siasatan MalaysiaNow.Amalan ini menyaksikan orang kenamaan seperti menteri dan ahli Parlimen diberikan kuota khas haji sebagai budi bicara dari kerajaan Arab Saudi.Bagaimanapun, sumber berkata, sudah menjadi “rahsia terbuka” kuota khas ini dijual kepada agensi-agensi pelancongan yang menguruskan urusan umrah dan haji menggunakan visa Furada, atau haji yang diuruskan secara swasta, dan bukan menerusi Lembaga Tabung Haji, badan kerajaan yang dipertanggungjawab menguruskan dana dan urusan jemaah haji setiap tahun.Kos mengerjakan haji melalui visa Furada paling murah dianggarkan sekitar RM20,000 bergantung kepada jenis penerbangan dan penginapan yang dipilih para jemaah.Difahamkan, setiap tahun, kerajaan Arab Saudi menganugerahkan kuota visa Furada tanpa had kepada mereka yang berhasrat menunaikan haji termasuk para imam, agamawan, kerabat diraja dan ahli politik.“Terpulang kepada budi bicara duta,” kata Razali Mohd Sham, president Persatuan Agensi Pelancongan Umrah dan Haji Malaysia, kepada MalaysiaNow.Menteri diberi kuota hajiSiasatan MalaysiaNow mendapati ahli politik dan wakil rakyat merupakan penerima terbesar kuota sedemikian sejak beberapa dekad.“Biasanya yang menguruskan dengan kedutaan ialah pembantu kanan mereka. Bila dapat kuota, mereka jual kepada agensi pelancongan,” menurut seorang pegawai kerajaan kanan yang arif dengan amalan pemberian kuota haji.Katanya, baru-baru ini pada tahun lepas, sekurang-kurangnya dua menteri kanan kerajaan PH menerima kuota khas haji dari kerajaan Arab Saudi.“Zaman Barisan Nasional (BN), amalan ini adalah biasa. Cuma bila zaman PH terus berlaku walaupun mereka kata nak hapuskan amalan ini,” katanya kepada MalaysiaNow.Buat masa ini, MalaysiaNow tidak akan menamakan kedua-dua menteri ini sementara menunggu respons daripada mereka.Pada Disember 2018, bekas timbalan menteri agama semasa PH memerintah, Fuziah Salleh menegaskan kerajaan akan memastikan tiada lagi kuota khas haji buat menteri dan ahli Parlimen bagi memastikan ketelusan, di samping menegaskan, kuota itu adalah milik rakyat.Fuziah dilaporkan berkata kuota khas yang diamalkan kerajaan BN menyebabkan ramai jemaah yang layak khususnya dalam kalangan warga emas tidak dapat menunaikan haji.Bagaimanapun, ketika dihubungi Fuziah enggan mengulas lanjut dengan mengatakan penganugerahan visa Furada tersebut tidak mengganggu kuota jemaah yang berdaftar dengan Lembaga Tabung Haji (TH).“Itu adalah polisi kerajaan Arab Saudi. Kerajaan Malaysia tidak boleh berkata apa-apa,” katanya.Seorang pegawai kanan Suruhanjaya Pencegahan Rasuah Malaysia (SPRM) memberitahu MalaysiaNow sebarang penjualan kuota khas haji bagi tujuan mendapatkan wang mempunyai unsur rasuah.Politik kuota hajiPeruntukan kuota haji selalunya tidak memihak kepada orang awam yang mendaftar dengan Tabung Haji dan menunggu peluang untuk menjalankan ibadah tersebut.Jemaah yang mendaftar dengan Tabung Haji dipilih untuk menunaikan haji bedasarkan beberapa kriteria dengan keutamaan diberikan kepada warga emas dan golongan kali pertama.Akan tetapi, ramai jemaah kali pertama menunggu terlalu lama, sesetengahnya sehingga 10 tahun sebelum giliran mereka tiba.“Jadi setiap tahun, kuota khas haji untuk orang kenamaan sebenarnya menyebabkan ramai umat Islam Malaysia yang layak, menunggu selama bertahun-tahun untuk menunaikan haji, disebabkan oleh had sesebuah negara ditetapkan kerajaan Arab Saudi,” kata seorang bekas pegawai kerajaan dengan syarat tidak dinamakan.Kerajaan Arab Saudi pada ketika ini membenarkan lebih kurang 31,000 rakyat Malaysia untuk menunaikan haji, ibadah tahunan yang menarik lebih kurang dua juta umat Islam seluruh dunia.Kuota haji ditentukan berdasarkan 0.1 peratus jumlah penduduk sesebuah negara, diperkenalkan untuk mengelakkan jemaah haji terlalu ramai setahun selepas pertempuran berdarah antara jemaah haji Iran dan pihak berkuasa Arab Saudi di Masjidil Haram di Makkah pada Julai 1987.Pihak berkuasa Arab Saudi menganggarkan lebih 400 jemaah haji terkorban dalam pertempuran itu.Negara-negara Islam termasuk Malaysia menggunakan pelbagai cara untuk melobi kerajaan Arab Saudi untuk mendapatkan lebih banyak kuota dan kebanyakan daripada mereka berusaha untuk mengekalkan hubungan baik dengan Riyadh.Sistem kuota ini memberikan manfaat kepada umat Islam di Malaysia kerana dikira berdasarkan populasi penduduk dan bukannya jumlah umat Islam di negara ini.Ini bermakna, oleh kerana umat Islam di Malaysia hanyalah 60% daripada populasi negara, lebih banyak kuota haji diterima.Akan tetapi, peningkatan jemaah haji di Malaysia setiap tahun menyebabkan kuota itu dirasakan terlalu sedikit.Pada 2019, kali terakhir ibadah haji berjalan seperti biasa sebelum pendemik Covid-19 menyebabkan ianya ditangguhkan, Malaysia diberikan 30,200 kuota haji, tanpa ada sebarang peningkatan daripada kuota sebelum itu.


Vietnam gesa segerakan pemberian suntikan vaksin dos ketiga dan keempat

Kementerian Kesihatan Vietnam menggesa agar suntikan vaksin Covid-19 dos ketiga dan keempat dipercepatkan, berikutan perkembangan terkini berkaitan varian BA.4 dan BA.5 di banyak negara Eropah.
Menurut kementerian meskipun wabak itu terkawal di seluruh negara, tetapi dua varian baru itu dikesan dalam komuniti, lapor Agensi Berita Vietnam.
Kementerian menjangkakan jumlah kes Covid-19 mungkin terus meningkat dan merebak secara besar-besaran pada masa akan datang sekiranya langkah drastik tidak diambil.
Berikutan itu, kementerian mencadangkan pengerusi jawatankuasa rakyat wilayah dan bandar  memastikan arahan kerajaan dan perdana menteri serta langkah-langkah pencegahan dan kawalan wabak dilaksana dengan berkesan.


24 pelajar Politeknik Sandakan disahkan positif Covid-19

24 orang pelajar Politeknik Sandakan disahkan positif Covid-19 sekali gus mencetus kluster Sungai Batang, Sandakan.Menteri Kerajaan Tempatan dan Perumahan Sabah, Masidi Manjun berkata, kes indeks kluster tersebut melibatkan seorang pelajar lelaki tempatan berusia 19 tahun.Pelajar tersebut didapati mengalami gejala demam dan batuk sejak 12 November lalu dan dikesan positif melalui saringan kit ujian pantas (RTK) antigen di klinik swasta pada tarikh yang sama.“Saringan kontak rapat terhadap 29 pelajar serta dua kakitangan mendapati terdapat 24 kes positif bagi kluster ini termasuk 11 kes baru dalam kalangan pelajar asrama institusi berkenaan,” kata Masidi dalam sebuah kenyataan.Masidi turut berkata seramai 1,447 pesakit kini sedang menerima rawatan di Sabah termasuk 623 orang di hospital, 797 orang di pusat kuarantin dan rawatan berisiko rendah (PKRC) Awam, 24 orang di pusat tahanan sementara (PTS)/penjara dan tiga orang di fasiliti swasta.Semalam, Sabah merekodkan 467 kes harian dan turut melaporkan tujuh kes kematian.Tambahan kes positif semalam menjadikan kumulatif kes di Sabah berjumlah 233,700 kes dan bilangan kes pulih sebanyak 223,313 orang.Dalam pada itu Masidi berkata setakat 30 November, sejumlah 2.44 juta penduduk Sabah menerima sekurang-kurangnya satu dos vaksin dan 2.39 juta penduduk telah menerima dos lengkap.Daripada jumlah itu, seramai 2.08 juta penduduk dewasa lengkap divaksin manakala, remaja yang lengkap divaksin seramai 307,758 orang atau 70.91%.


ERC cadang sistem campuran untuk reformasi pilihan raya

Jawatankuasa Khas Pembaikan Sistem dan Undang-undang Pilihan Raya (ERC) mencadangkan agar perubahan dilakukan terhadap sistem pilihan raya di Malaysia yang diadaptasi daripada United Kingdom dan sudah diguna pakai semenjak pilihan raya pertama kali diadakan di negara ini pada tahun 1955.Malaysia selama ini mengamalkan sistem pilihan raya First-Past-The-Post (FPTP) atau dikenali sebagai Sistem Pemenang Undi Terbanyak bagi kerusi Parlimen dan Dewan Undangan Negeri (DUN) yang bermakna calon yang memperoleh majoriti undi akan diisytiharkan sebagai pemenang.Dalam syor kepada Putrajaya yang dikemukakan pada Ogos, ERC mencadangkan sistem pilihan raya campuran dilaksanakan di mana sistem Senarai Perwakilan Berkadar Tertutup (CLPR) bagi memilih ahli Parlimen manakala sistem FPTP dikekalkan di peringkat DUN.“Sistem CLPR merupakan sistem perwakilan secara perkadaran. Jumlah kerusi yang dimenangi dalam Dewan Rakyat akan ditentukan berdasarkan undi keseluruhan yang diperoleh oleh setiap parti politik.“Melalui kaedah ini, pengundian dilakukan berdasarkan pilihan ke atas parti politik dan bukan calon,” kata ERC dalam laporan yang dilihat MalaysiaNow.Sebagai contoh, United Kingdom kini turut menggunakan sistem pilihan raya campuran di mana pemilihan perwakilan ke Parlimen negara itu dibuat menggunakan sistem FPTP manakala wakil untuk kerajaan tempatan dipilih menggunakan sistem perwakilan berkadar (PR).Menurut ERC, kelebihan sistem CLPR adalah ia memberi bentuk representasi yang lebih adil bagi pengundi mengikut “Block Constituency” berbanding sistem FPTP yang hanya tertumpu kepada satu-satu kawasan.“Dalam hal ini, tiada kawasan khas diperuntukkan dan tiada keperluan untuk mengadakan sempadan bahagian pilihan raya.“Oleh yang demikian, semua parti akan merebut bilangan kerusi yang diperuntukkan melalui pindaan ke atas Perlembagaan Persekutuan sahaja”.“ERC berpandangan dalam konteks meningkatnya kualiti penyertaan, CLPR merupakan sistem yang paling demokratik dan sesuai untuk diamalkan.”Dalam sistem CLPR, bahagian pilihan raya diwujudkan secara Block Constituency yang ketika ini menggunakan sempadan negeri dan bilangan kerusi yang di pertandingkan adalah sebagaimana yang dinyatakan dalam perkara 46 Perlembagaan Persekutuan.“Parti-parti politik akan mengemukakan senarai calon mereka kepada badan pengurusan pilihan raya.“Sekiranya sesebuah parti mendapat 40% undi dalam ‘Block Constituency’, jumlah undi yang diperoleh akan dikadarkan kepada jumlah kerusi, dan sekiranya kadar peratusan tersebut bersamaan dengan nilai sebanyak 80 kerusi, maka calon yang disenaraikan daripada nombor 1 sehingga 80 dalam senarai parti akan dipilih untuk menduduki kerusi Parlimen.“ERC berpandangan dalam konteks meningkatnya kualiti penyertaan, CLPR merupakan sistem yang paling demokratik dan sesuai untuk diamalkan.”ERC berkata, dengan menggunakan sistem ini, semua undi akan dikira (kecuali undi ditolak) bagi memberi merit kepada parti politik yang bertanding.“Oleh yang demikian, konsep undi yang sia-sia (wasted votes) akan dapat dikurangkan atau dihapuskan terus. Secara asasnya semua undi yang dikira akan memberi markah kepada parti bagi mendapatkan kerusi dalam dewan.”Menurut sistem ERC, sistem CLPR juga lebih mesra parti-parti kecil yang melepasi “threshold” (contohnya 5% daripada undi keseluruhan) dan akan diberikan satu kerusi.“Oleh yang demikian, parti-parti kecil yang mewakili pelbagai minat dan latar belakang seperti etnik dan golongan minoriti lebih berpeluang untuk mendapat suara secara terus di Dewan Rakyat.“Bagaimanapun, bagi menjamin penyertaan golongan minoriti seperti masyarakat Orang Asli, ERC mencadangkan agar Perlembagaan Persekutuan dipinda bagi memperuntukkan secara jelas beberapa kerusi untuk golongan tersebut.”Dalam laporan kepada Putrajaya, ERC berpandangan sistem FPTP sesuai dikekalkan di peringkat DUN kerana para perwakilan di Dewan Rakyat diperlukan dalam perbincangan isu-isu nasional manakala perwakilan di DUN diperlukan untuk membincangkan permasalahan dalam negeri dan isu-isu tempatan dalam kawasan mereka.“Ini kerana di peringkat negeri, pengundi masih memerlukan wakil yang mudah untuk mereka temui bagi menyampaikan hasrat dan permasalahan tempatan mereka.“Melalui gabungan kekuatan kedua-dua sistem ini, isu-isu tempatan masih boleh disuarakan oleh wakil-wakil di peringkat negeri dan kualiti perbahasan di peringkat Dewan Rakyat turut mampu dipertingkatkan,” kata laporan itu.


Slot latihan pengajian kepakaran ditingkatkan 1,500 tahun ini

Kementerian Kesihatan (KKM) akan meningkatkan sehingga 1,500 slot latihan pengajian kepakaran Program Sarjana Perubatan mulai tahun ini sebagai usaha untuk menggalakkan lebih ramai pegawai perubatan melanjutkan pengajian kepakaran khususnya bidang kepakaran yang kritikal.
Menteri Kesihatan Dr Zaliha Mustafa berkata perkara itu akan dilakukan dengan kerjasama Kementerian Pengajian Tinggi (KPT) untuk menawarkan 23 bidang kepakaran di lapan universiti awam.
Beliau berkata selain itu slot latihan program pengajian kepakaran Parallel Pathway tajaan KKM turut ditingkatkan sehingga 600 slot setiap tahun melibatkan 14 bidang kepakaran.
“KKM juga menawarkan kemudahan yang setara dengan Cuti Belajar Bergaji Penuh dan Hadiah Latihan Persekutuan kepada pegawai perubatan serta pegawai pergigian lantikan kontrak KKM melalui Program Latihan Kepakaran dengan Biasiswa KKM.
“Ia bagi mengikuti pengajian kepakaran Sarjana Perubatan, Sarjana Pergigian dan Parallel Pathway di institusi dalam dan luar negara mulai sesi akademik 2022/2023,” katanya pada sesi soal jawab di Dewan Rakyat hari ini.
Beliau berkata demikian bagi menjawab soalan Alias Razak (PN-Kuala Nerus) yang ingin tahu statistik doktor yang sedang melanjutkan pengajian untuk menjadi doktor pakar dalam kesemua bidang kepakaran dan inisiatif KKM untuk menggalakkan lebih ramai doktor melanjutkan pengajian khususnya di bidang kritikal.
Di samping itu, katanya Program Kesihatan Awam KKM turut menawarkan Program Latihan PraKepakaran Perubatan Kesihatan Awam berkonsepkan mentor-mentee kepada pegawai perubatan lantikan tetap dan kontrak KKM yang berminat untuk melanjutkan pengajian dalam bidang perubatan kesihatan awam.
Menurutnya ia sebagai pengenalan dan galakan sebelum mengikuti pengajian kepakaran dalam bidang kesihatan awam,
Bagi statistik tersebut, Zaliha berkata jumlah keseluruhan pegawai perubatan lantikan tetap dan kontrak KKM yang sedang mengikuti pengajian kepakaran di bawah Program Sarjana Perubatan dan Parallel Pathway sehingga 31 Disember 2022 adalah seramai 7,993 orang.
Katanya daripada jumlah tersebut, seramai 4,586 orang pegawai perubatan sedang mengikuti pengajian kepakaran di bawah Program Sarjana Perubatan merangkumi 23 bidang kepakaran, manakala, 3,407 orang pegawai perubatan sedang mengikuti program pengajian kepakaran Parallel Pathway merangkumi 14 bidang kepakaran.


Gaji CEO Goldman Sachs dipotong AS$10 juta disebabkan skandal 1MDB

Goldman Sachs memotong gaji ketua pegawai eksekutifnya, David Solomon pada tahun 2020 sebanyak AS$10 juta hingga AS$17.5 juta disebabkan peranan bank itu dalam skandal rasuah 1MDB, menurut dokumen yang difailkan pada Selasa,“Jumlah pembayaran mencerminkan keputusan diumumkan lembaga pengarah,” kata dokumen difailkan ke bursa yang turut menyatakan potongan gaji kepada ketua pegawai operasi, John Waldron dan ketua pegawai kewangan, Stephen Scherr.Walaupun ketiga-tiganya “tidak menyedari penglibatan syarikat dalam aktiviti haram ketika menguruskan transaksi bon 1MDB, lembaga pengarah berpendapat masalah 1MDB sebagai satu kegagalan institusi,” katanya.Goldman Sachs mengaku bersalah pada Oktober berhubung peranan mereka dalam skandal itu dan bersetuju untuk membayar hampir AS$3 bilion untuk menamatkan siasatan AS.Bekas perdana menteri Najib Razak disabitkan bersalah tahun lepas dan dijatuhkan hukuman penjara selama 12 tahun berhubung pertuduhan rasuah berkait skandal itu yang menyebabkan kerajaan pimpinannya tumbang.Anak tirinya, Riza Aziz didakwa menerima sejumlah besar wang dari 1MDB, termasuk untuk mendanai syarikat penerbitan filem Hollywoodnya yang menerbitkan “The Wolf of Wall Street” yang dibintangi oleh Leonardo DiCaprio.


MB Selangor, Negeri Sembilan milik Bersatu jika menang PRN, kata Muhyiddin

Presiden Bersatu Muhyiddin Yassin hari ini mendedahkan jawatan Menteri Besar Selangor dan Negeri Sembilan akan diberikan kepada parti itu sekiranya Perikatan Nasional (PN) berjaya menawan kedua-dua negeri itu dalam Pilihan Raya Negeri (PRN) akan datang.
Beliau berkata rundingan membabitkan pengagihan kerusi dan jawatan penting dalam kerajaan antara parti komponen PN di enam negeri yang akan mengadakan PRN hampir dimuktamadkan dan akan diputuskan dalam masa terdekat.
"Kami dah rundingkan dengan PAS dan parti lain bahawa (jawatan MB) Kelantan, Terengganu, Kedah kekallah di bawah PAS dan insya-Allah berdasarkan tinjauan kita, Kelantan, Kedah, Terengganu kita akan sapu bersih.
Dalam rundingan itu, untuk Pulau Pinang, Selangor dan Negeri Sembilan disahkan bahawa apabila menang, Selangor dan Negeri Sembilan akan diwakili oleh Bersatu sebagai Menteri Besar manakala bagi Pulau Pinang, kita yakin boleh kurangkan jumlah kerusi lawan dan jika ditakdirkan menang, jawatan ketua menteri akan ditentukan berdasarkan parti mana yang mendapat kerusi terbanyak," katanya ketika menggulung perbahasan pada Perhimpunan Agung Tahunan Bersatu 2022 Kali Kelima di Kuala Lumpur hari ini.
Muhyiddin yang juga pengerusi PN berkata, usaha menawan Selangor daripada Pakatan Harapan akan diterajui oleh Naib Presiden Bersatu Radzi Jidin, Ketua Penerangan PN Mohamed Azmin Ali dan Pengerusi Bersatu Selangor Abdul Rashid Ansari sebagai penyelaras bersama.
Pada sidang media selepas itu, Muhyiddin berkata status akaun Bersatu yang kini dibekukan oleh Suruhanjaya Pencegahan Rasuah Malaysia (SPRM) tidak akan menjejaskan jumlah kerusi yang akan ditandingi Bersatu dalam PRN nanti.
Beliau mengakui usaha menawan Selangor bukan mudah, apatah lagi dengan akaun parti yang dibekukan namun Bersatu dan PN mempunyai strategi khusus berdepan situasi sukar tersebut.
Berhubung status permohonan Pejuang untuk bersama-sama dengan PN dalam PRN yang akan datang beliau berkata perkara itu akan dibincangkan oleh Majlis Tertinggi PN dalam satu mesyuarat yang akan diadakan pada minggu ini.
Dalam pada itu, Ahli Parlimen Pagoh itu turut memaklumkan beliau tidak akan menarik balik dakwaannya terhadap bekas Menteri Kewangan Lim Guan Eng sebagai individu yang bertanggungjawab membabitkan keputusan mengenakan semula cukai ke atas Yayasan AlBukhary.
Muhyiddin mendakwa selaku Menteri Kewangan, Lim bertanggungjawab ke atas Lembaga Hasil Dalam Negeri (LHDN) dan pastinya keputusan untuk mengenakan semula cukai dan cukai penalti 45% ke atas Yayasan AlBukhary iaitu sebuah pertubuhan yang melakukan kerja-kerja amal adalah di bawah tanggungjawabnya juga.
Semalam, Lim memberi tempoh sehingga Rabu (15 Mac) kepada Muhyiddin untuk memohon maaf kerana menuduhnya membatalkan pengecualian cukai kepada Yayasan AlBukhary semasa menjadi menteri kewangan atau berdepan tindakan undang-undang kerana memfitnah.


Agong nasihat kerajaan Sarawak kekal, DUN tak perlu bubar

Yang di-Pertuan Agong Sultan Abdullah menasihatkan kerajaan negeri Sarawak agar terus berfungsi seperti biasa biarpun tempoh Dewan Undangan Negeri (DUN) negeri itu tamat selepas 6 Jun ini.Baginda bertitah kerajaan negeri itu boleh terus berfungsi seperti biasa sepanjang tempoh darurat yang diperkenankan baginda melalui pengisytiharan yang berkuat kuasa 11 Januari lepas hingga 1 Ogos ini.“Duli Yang Maha Mulia Seri Paduka Baginda telah menasihati memandang kepada keadaan Covid-19 yang agak membimbangkan agar kerajaan negeri berfungsi seperti biasa dengan kuasa di bawah Ordinan Darurat (Kuasa-Kuasa Perlu) 2021,” menurut kenyataan yang dikeluarkan Pejabat Ketua Menteri Sarawak hari ini.Nasihat baginda itu diberikan semasa upacara mengadap secara maya (persidangan video) oleh pemimpin-pemimpin Gabungan Parti Sarawak (GPS) yang diketuai Ketua Menteri Sarawak Abang Johari Openg bagi memaklumkan baginda mengenai tempoh DUN Sarawak dan Pilihan Raya Negeri Sarawak Ke-12.Abang Johari memaklumkan baginda tempoh DUN Sarawak adalah sehingga  6 Jun ini dan mengikut Perlembagaan Negeri itu, DUN haruslah dibubar dan pilihan raya perlu diadakan.Menurut kenyataan itu, berikutan pengisytiharan darurat bermula 11 Jan lepas, kuasa untuk membubarkan DUN Sarawak terletak di bawah bidang kuasa Yang di-Pertuan Agong setelah berunding dengan Yang di-Pertua Negeri Sarawak mengikut Perkara 13 dan Perkara 15 Ordinan Darurat (Kuasa-Kuasa Perlu) 2021.“Sejajar dengan kuasa Yang di-Pertuan Agong, YAB ketua menteri telah menyerahkan keputusan untuk membubarkan DUN Sarawak pada tarikh yang sesuai di atas kebijaksanaan Yang di-Pertuan Agong bersama TYT (Yang Dipertua) Negeri Sarawak,” katanya.Keputusan itu akan dibuat setelah menerima nasihat daripada pihak peguam negara, SPR, kementerian kesihatan Malaysia, Polis Diraja Malaysia dan Angkatan Tentera Malaysia.Sesi mengadap itu turut dihadiri timbalan ketua menteri I Amar Douglas Uggah Embas, timbalan ketua menteri II James Jemut Masing, timbalan ketua menteri III Amar Awang Tengah Ali Hassan, menteri kerajaan tempatan dan perumahan Sarawak Sim Kui Hian dan Presiden Parti Demokratik Progresif (PDP) Tiong King Sing.


Majlis Syura PAS mahu pertandingan 2 penjuru untuk kalahkan PH dalam PRN Melaka

Majlis Syura PAS menetapkan parti itu untuk bertanding secara dua penjuru dalam Pilihan Raya Negeri (PRN) Melaka akan datang ketika Barisan Nasional (BN) dan Perikatan Nasional (PN) yang kedua-duanya merupakan sekutu parti Islam itu dijangka bakal bertembung.Gesaan Majlis Syura yang merupakan badan dalaman yang berpengaruh dalam PAS terdiri daripada barisan ulama kanannya, dibuat selepas pemimpin Umno dan Bersatu yang merupakan parti terbesar dalam gabungan BN dan PN berkata calon mereka bersedia bertanding tiga penjuru di mana penganalisis menjangka ia bakal menguntungkan Pakatan Harapan (PH).Susulan mesyuarat hari ini, majlis itu berkata pihaknya menyerahkan kepada Jawatankuasa Kerja PAS Pusat untuk memutuskan strategi parti bagi menafikan kemenangan memihak kepada PH.“Ia perlu disesuaikan dengan taktikal dan strategi parti,” katanya dalam sebuah kenyataan hari ini.“Majlis Syura Ulamak menyerahkan kepada Jawatankuasa Kerja PAS Pusat untuk membuat keputusan berdasarkan strategi kebolehmenangan bersama yang terbaik, selaras dengan peruntukan perlembagaan PAS, Fasal 84.”PAS adalah sebahagian daripada gabungan PN yang diketuai Presiden Bersatu Muhyiddin Yassin. Dalam masa yang sama, parti itu turut memeterai piagam permuafakatan dengan Umno yang dinamakan Muafakat Nasional ketika kedua-dua parti itu menjadi pembangkang sewaktu PH memegang tampuk pentadbiran kerajaan.Bagaimanapun momentum Muafakat Nasional dilihat mengendur selepas Presiden Umno Ahmad Zahid Hamidi mengumumkan partinya menentang Bersatu, sehingga menyebabkan kerajaan PN pimpinan Muhyiddin digulingkan pada Ogos lalu.PRN Melaka dicetuskan empat Adun negeri itu yang menarik sokongan mereka terhadap ketua menteri – bekas ketua menteri Idris Haron (Sungai Udang), Nor Azman Hassan (Pantai Kundor), Norhizam Hassan Baktee (Pengkalan Batu) dan Noor Effandi Ahmad (Telok Mas).Pada 29 Oktober, Umno berkata ia akan meneruskan kerjasama dengan PAS dalam menghadapi PRN tersebut.Setiausaha Agung Umno Ahmad Maslan berkata keputusan tersebut adalah selari dengan keputusan perhimpunan agung parti itu tahun lalu yang mahu memperkukuhkan Muafakat Nasional.Sementara itu, pada 30 Oktober, Bersatu berkata pihaknya memahami keputusan untuk tidak bekerjasama tersebut.Melaka merupakan antara kubu kuat Umno yang gagal dipertahankan sewaktu BN kalah dalam Pilihan Raya Umum ke-14 pada 2018 lalu.


Adania, pengarang Palestina

Salah seorang pengarang semasa Palestina yang saya gemari adalah Adania Shibli.Saya malah percaya beliau satu hari kelak akan meraih Hadiah Nobel Kesusasteraan.Dan kerana kami sebaya, rasa percaya itu memang sedikit berlebihan.Juga mungkin kerana dia teman sasterawan yang saya kenal.Akan tetapi, sesungguhnya bakat Adania memang melongokan.Saya selalu berasa kecil di sisinya.Adania adalah penerima dua kali Qattan Young Writer’s Award-Palestine untuk novel-novelnya yang berjudul Masaas (2001) diterjemah sebagai Touch (2009), dan Kulluna Ba’id bethat al Miqdar aan el-Hub (2003) yang dalam bahasa Inggerisnya adalah We Are All Equally Far From Love (2012).Penulis bersama Adania.Manakala novel beliau Tafsil Thanawi diterjemah sebagai Minor Detail sudah diterima hangat dalam dunia sastera di Barat.Selain kekuatan beliau dalam genre novel, Adania juga berkincah dalam genre esei (pojok) yang mana suara beliau kedengaran lantang.Ada sebuah esei Adania yang amat saya sukai, suka rasa nak mati.Ia memperihalkan tentang kehilangan, dan kecurian.Esei itu ditulis dengan luar biasa indah di mana ia menghuraikan bagaimana ketika kejadian Nakba, salah satu yang turut dirompak ialah buku.Esei Adania itu yang saya lupa judulnya apa, mengisahkan bagaimana dia bersiap-siaga untuk menggunakan kad siswanya untuk masuk ke Perpustakaan Nasional Israel.Tujuan Adania cuma satu, iaitu mencuri buku.Dan buku yang dia ingin “curikan” ialah buku dengan tanda AP di rak yang khas dan tersembunyi, dan dia hanya mahu mencuri buku yang tertera label Khalil al-Sakakini.Tidak ramai yang mengenali Khalil al-Sakakini, seorang penyair, guru dan pemikir besar Palestina pra Nakba.Tulisannya kebanyakan mengenai bahana kolonialisasi, idea pendidikan dan pembangunan.Saya difahamkan pengaruh dan tulisan beliau sungguh mengesankan.Mungkin, sepertinya kita memegahkan Syed Hussein Alatas, tetapi orang luar tidak pernah mendengar namanya. Mungkin seperti itulah.Akan tetapi hal dengan Khalil al-Sakakini ini jauh lebih mendesak, cemas dan mengharukan.Sebagai seorang pengarang besar, kediaman Khalil adalah juga perpustakaan.Kutubkhanah Khalil demikian luar biasa, ia menyimpan bermacam karya langka yang tidak lagi dicetak.Kunci dan khazanah bangsa Arab Palestina yang tidak mungkin diperolehi di mana-mana.Maklumlah seorang pengarangkan suka mengumpul buku.Lain dari itu, Khalil adalah seorang pencatat.Kerjanya memang menulis tanpa henti.Buku-buku nota catatan hariannya itu menjelaskan bermacam-macam episod sejarah yang luar biasa.Jadinya dalam buku atau diarinya itu kita akan dapati keresahan bangsa Arab apabila Israel diisytiharkan tertubuh pada 14 Mei 1948.Khalil mengisahkan bagaimana Zionis menyerang kampungnya Qatamon pada 30 Mac tahun tersebut.Dan bagaimana Khalil memilih untuk tidak mengungsi.Dia menceritakan perihal takutnya orang kampung dengan serbuan Zionis yang menyebabkan mereka melarikan diri ke Beirut, Kaherah dan ada sampai berhijrah ke Barat.Khalil memilih untuk tidak pergi.Namun demikian lama kelamaan, Khalil juga tewas di jiwa, dan terpaksa melarikan diri ke Kaherah pada 30 April 1948 apabila Zionis Haganah dan Palmach menyerang kampungnya.Pilihan Khalil tidak banyak. Dia mengisi beberapa pakaian dan dokumen penting dalam begnya.Dia kira-kiranya diusir dalam keadaan sehelai sepinggang.Akan tetapi yang membuatkan Khalil menangis dan berdarah sampai dia mati adalah apabila dia terpaksa meninggalkan, bukunya yang beribu itu, termasuk diari, nota dan buku hariannya.Demikian dia berduka, dia meratapi perpisahannya dengan buku yang banyak itu sambil menuliskan begini: “Sampai jumpa perpustakaanku; sampai jumpa, rumah kearifan, bailairong para filsuf, lembaga keilmuan, rumah sastera. Berapa banyak malam-malam tanpa tidur kuhabiskan di dalammu, membaca dan menulis…kepedihan cintaku hanya teredakan oleh fakta bahawa aku telah memindahkan buku-buku catatanku, yang jumlahnya banyak sekali dan meliputi ribuan halaman, ke sebuah tempat yang aman.” (Dari prosiding Redefining Borders).Akan tetapi apa yang membuatkan saya marah ialah apabila Adania menjelaskan dalam eseinya itu; bahawa rupa-rupanya, ketika para askar Zionis itu mengusir penghuni kampung Arab, menceroboh kediaman mereka, yang ikut serta para tentera adalah para pustakawan.Mereka ini kerjanya adalah menggelidah rumah-rumah Palestina, dan mencuri buku-buku kepunyaan penduduk!Maka, apabila mereka tiba di rumah Khalil al-Sakakini, buku-buku yang banyak itu segera menjadi milik Perpustakaan Nasional Israel.Adalah dipercayai lebih 30 ribu naskah buku, manuskrip dan judul milik bangsa Arab dicuri ketika Nakba, kini berada di perpustakaan itu.12 ribu naskah dipercayai berasal dari kampung Qatamon, dan mungkin saja sebahagian besarnya milik penyair tersebut, si Khalil yang malang.Pernah dalam tahun 1957, oleh banyaknya buku-buku ini, diputuskan mana yang dirasakan tidak berguna akan dibuangkan, dan sebelum ia dibuang; buku-buku itu kemudian direbutkan sesama para sarjana dan ilmuan Israel.Mereka bertempiaran mengagih buku-buku ini, membaca dengan lahapnya; memilih untuk menerbitkan mana yang mereka suka, dan menyembunyikan sebahagian yang harus dilindungi.Bahan-bahan ini menjadikan ilmuan itu pandai. Bangsa Palestina yang dirompak dibiar bodoh.Zionis bukan sahaja mencuri rumah, harta benda dan tanah bangsa Palestina tetapi juga isi dan muatan kebudayaan mereka.Lebih dahsyat, Israel merasakan buku dan manuskrip itu kepunyaan mereka, bahan-bahan ini dijual atau dihadiahkan kepada sesiapa sahaja yang mereka sukai di dunia ini.Maka tidaklah menghairankan satu impian Adania ialah untuk mencuri atau mengambil kembali apa kepunyaan bangsanya.Apalagi yang bukan kejam jika mencuri kebudayaan dan simpanan kesenian bangsa?Apa yang dinukilkan oleh Adania di atas adalah satu lagi kesakitan, penderitaan dan juga kesengsaraan senyap yang dialami oleh bangsa Palestina di tangan Zionis.Israel boleh mematikan ribuan kanak-kanak Palestina.Darah dan jasad yang dikebumikan akan menjadi baja untuk perjuangan lain.Namun demikian, mematikan atau mencuri hasil kebudayaan seperti yang dilakukan oleh Israel terhadap seluruh hasil Khalil al-Sakakini sebagai misal adalah perbuatan yang sangat meluluh-lantakkan.Apa yang diperikan oleh Adania itu adalah satu episod malang kemanusiaan yang tidak seharusnya dibiarkan.Kita berdoa moga-moga penjajahan Zionis terhadap bangsa Palestina ini akan segera berakhir.Kita harus ikut meraikan kebudayaan dan kesenian mereka.Kita juga sebaiknya menggunakan seluruh kekuatan dan bakat kita untuk menolong bangsa Palestina ini.Saya memberitahu Adania, saya tahu rasanya dicuri.Inggeris pernah merompak khazanah bangsa kita dan membawanya ke London.Sebahagian besar kerja seni kita hilang tidaketahuan.Hilang bersama kerja seni itu ialah jati diri, identiti dan kenangan budaya kita yang tidak akan dapat digalang gantikan lagi.Tidak banyak lagi yang tinggal untuk kita belek.Inggeris melelehkan kita beberapa karya yang sesuai dengan selera mereka.Contohnya, Hikayat Hang Tuah, atau beberapa lagi yang dipercaya akan membuatkan bangsa Melayu terbuai akan penjajahan, dan selepas merdeka tetap kekal ditakluk pula oleh kuasa feudal bangsa sendiri, setia dan menjilat membabi buta.Itulah sebabnya kecurian budaya jauh lebih dahsyat.Sesungguhnya kita sukar memahami apa yang dialami oleh sebuah bangsa yang pernah kecurian dan digelidah tanpa belas kasihan.Termasuk kadang diri bangsa kita sendiri.


Populariti Muhyiddin buatkan BN hilang ‘deposit tetap’ di Sungai Udang, kata penganalisis

Di sebalik kemenangan besar Barisan Nasional (BN) pada PRN Melaka, kemenangan calon Perikatan Nasional (PN) di kerusi Dewan Undangan Negeri (DUN) Sungai Udang yang merupakan kubu kuat Umno sejak merdeka menjadi indikator sokongan penjawat awam kepada blok itu, menurut beberapa penganalisis politik tanah air.Kekalahan calon Umno yang juga timbalan pengerusi BN Melaka, Mohamad Ali Mohamad di kerusi itu kepada calon PN Dr Mohd Aleef Yusof antara keputusan yang mengejutkan pada PRN itu.Kem Terendak dan Kem Sungai Udang yang terletak dalam DUN itu bermakna undi tentera dan keluarga mereka adalah besar dan signifikan.Undi tentera membentuk separuh daripada pengundi Sungai Udang.Ilham Centre, yang memantau kempen pilihan raya di Melaka berkata kemenangan calon PN di kerusi itu menjadi indikator penjawat awam berasa berterima kasih kepada bekas perdana menteri, Muhyiddin Yassin yang membantu mereka ketika negara dilanda Covid-19.“Calon BN ketinggalan pada pusingan pertama selepas kiraan undi awal,” kata pengarahnya eksekutifnya, Mohamad Hisommudin Bakar kepada MalaysiaNow.“Berlaku pertambahan undi awam yang membolehkan calon PN menang. Ia mengejutkan ramai pihak dan membuktikan calon PN mampu berikan kejutan. Ini satu keputusan yang baik untuk PN.”Aleef yang mendapat 6,789 undi menewaskan Ali dan calon Pakatan Harapan (PH) Hasmorny Tamby yang masing-masing memperoleh 6,259 dan 2,035 undi.Calon bebas Mohd Zahar Hashim hanya mendapat 471 undi.BN memenangi 21 daripada 28 kerusi DUN yang dipertandingkan pada PRN Melaka 20 November lepas, sekaligus membentuk kerajaan negeri dengan dua pertiga majoriti, manakala PH kehilangan tujuh kerusi yang disandang parti itu sebelum pembubaran DUN.PN menerusi Bersatu mendapat kemenangan di dua kerusi DUN.Selain Sungai Udang, PN turut memenangi kerusi DUN Bemban.Menurut Hisommudin, populariti Muhyiddin Yassin selaku pengerusi PN dan bekas perdana menteri banyak menyumbang kepada undi tentera kepada calon mereka.Muhyiddin dilantik sebagai perdana menteri pada Mac 2020 ketika negara dilanda gelombang pertama Covid-19.Pelbagai bantuan dan program dijayakan oleh pentadbiran beliau sepanjang tempoh menjadi pentadbirannya.Ahli Parlimen Pagoh itu bagaimanapun meletakkan jawatan pada Ogos setelah 15 ahli Parlimen Umno diketuai Ahmad Zahid Hamidi dan Najib Razak menarik sokongan kepadanya.Undi tentera dan polis sinonim sebagai “fixed deposit” kerajaan BN.Namun ketika PRU14, hayunan undi tentera di beberapa kerusi menyaksikan kekalahan wakil rakyat blok BN antaranya di Setiawangsa dan Lumut.Dapatan itu turut dipersetujui oleh penganalisis politik dari Universiti Teknologi Malaysia, Mazlan Ali.“Tentera banyak dapat manfaat (semasa pentadbiran Muhyiddin). Mereka juga mungkin melihat pencetus polemik politik disebabkan Umno, maka mereka mengundi PN yang dilihat ikhlas dalam khidmat politik mereka,” katanya yang merujuk kepada penarikan sokongan oleh empat Adun sehingga DUN negeri itu terbubar pada bulan lalu.Empat Adun itu ialah Idris Haron (BN-Sungai Udang), Nor Azman Hassan (BN-Pantai Kundor), Noor Effandi Ahmad (Bersatu-Telok Mas) dan Norhizam Hassan Baktee (Bebas-Pengkalan Batu).Menurut Hisommudin, Idris yang merupakan bekas Adun Sungai Undang dan juga bekas ketua menteri memainkan peranan dalam kekalahan BN di kerusi itu.“Penyokong Idris Haron masih berbekas di sana tidak boleh dinafikan. Dengan gangguan dalaman sebegini sangat tidak membantu undi BN,” katanya.Faktor calon turut memainkan peranan apabila PN menampilkan calon yang lebih muda dan berkhidmat di kawasan itu, berbanding BN yang menampilkan muka lama.“Dalam konteks pengundi atas pagar dan pengundi pertama kali, calon PN lebih berketerampilan untuk memenangi hati pengundi dalam segmen ini,” katanya.


3 penjuru di Tanjung Bidara, pertembungan bakal ketua menteri merebut undi Melayu

Kerusi Dewan Undangan Negeri (DUN) Tanjung Bidara bakal menyaksikan pertandingan tiga penjuru dengan dua nama “heavyweight” daripada Barisan Nasional (BN) dan Perikatan Nasional(PN) yang disebut-sebut bakal memimpin kerajaan negeri Melaka sekiranya gabungan masing-masing berjaya.Timbalan Menteri di Jabatan Perdana Menteri, Mas Ermieyati Samsudin yang juga naib ketua srikandi Bersatu akan berdepan dengan pengerusi badan perhubungan Umno Melaka, Ab Rauf Yusoh.BN meletakkan calon di kesemua 28 kerusi DUN apabila perbincangan kerusi dengan PN menemui jalan buntu.Mereka juga akan berentap dengan Zainal Hassan yang mewakili Pakatan Harapan (PH).Mas Ermieyati merupakan ahli Parlimen Masjid Tanah manakala Rauf buat pertama kalinya bertanding dalam pilihan raya.Pada Pilihan Raya Umum ke-14 (PRU14) lalu, Mas Ermieyati memenangi 44.5% undi sebagai calon BN, menewaskan Sabirin Ja’afar dari PH dan Mohd Nasir Othman daripada PAS, yang masing-masing memperoleh 28.7% dan 9.1% undi.Kerusi Tanjung Bidara disandang oleh bekas ahli Dewan Undangan Negeri Umno, Md Rawi Mahmud yang mengekalkan kerusi itu selama dua penggal.Beliau mengundur diri pada Pilihan Raya Negeri (PRN) Melaka kali ini atas faktor usia.Md Rawi menang dengan jumlah 4,865 undi dengan majoriti 2,864 menewaskan Halim Bachik dan Imran Abdul Rahman masing-masing dari PH dan PAS pada PRU14.Kerusi itu dilihat sebagai kubu kuat Umno dan akan menguji sejauh mana penerimaan rakyat terhadap Rauf yang juga ketua Umno Masjid Tanah dan bekas speaker DUN Melaka.Bagi penganalisis politik, Ahmad Marthada Mohamed dari UUM, strategi mengambil kerusi selamat menjadi strategi Rauf untuk meraih kemenangan mudah.“Kekalahan beliau akan mencalarkan imej Umno,” katanya kepada MalaysiaNow.Rauf menjadi fokus kali ini apabila pergeseran beliau dan Idris Haron menjadi punca penarikan sokongan empat Adun kerajaan terhadap ketua menteri sebelum ini, Sulaiman Md Ali sekali gus menyebabkan PRN Melaka terpaksa diadakan.Sejurus krisis politik Melaka bermula, Rauf sering muncul di media bagi memberi penerangan mewakili Umno berhubung perkembangan politik di negeri bersejarah itu.Calon yang memenangi kerusi ini bakal menggalas nelayan dan bekerja sendiri, yang membentuk majoriti penduduk dan pengundi Tanjung Bidara.Bagi Pengarah Eksekutif Ilham Centre Hisommudin Bakar, kerusi Tanjung Bidara akan menjadi indikator sokongan pengundi Melayu di negeri itu.“Keputusan ini akan menjadi referendum kepada BN bagi mereka melakar langkah strategik dalam merencana percaturan politik mereka dengan PN,” katanya kepada MalaysiaNow.“Senario terbaik, BN mampu membentuk kerajaan secara bersendiri akan membentuk psikologi bahawa pengundi Melayu kembali menyokong BN setelah parti berkenaan tewas dengan majoriti tipis di tangan PH pada PRU14 lalu.”Katanya, jika BN kalah, gabungan itu tidak boleh meneruskan pertembungan tiga penjuru pada PRU15.“Hayunan atau swing undi Melayu perlu diteliti bagi memastikan parti Melayu mana akan menjadi pilihan mereka,” katanya.


AS ucap tahniah kepada Malaysia atas kejayaan selaku hos Apec

Amerika Syarikat mengucapkan tahniah kepada Malaysia atas kejayaan selaku tuan rumah Sidang Kemuncak Kerjasama Ekonomi Asia Pasifik (Apec) yang menyaksikan Deklarasi Kuala Lumpur diisytiharkan serta pelancaran Visi Putrajaya 2040, kata Perdana Mentei Muhyiddin Yassin.Beliau berkata pengisytiharan Deklarasi Kuala Lumpur dan pelancaran Visi Putrajaya 2040 itu bakal menjadi aspirasi baharu kepada komuniti Apec bagi pertumbuhan ekonomi serantau dalam tempoh 20 tahun akan datang.Menurutnya, ucapan itu disampaikan oleh Duta Besar Amerika Syarikat ke Malaysia Kamala Shirin Lakhdhir bagi pihak kerajaan Amerika Syarikat ketika melakukan kunjungan hormat ke atas beliau di pejabatnya di bangunan Parlimen, semalam.“Melalui Puan Yang Terutama Kamala, saya telah menyampaikan penghargaan kerajaan Malaysia selaku hos Apec 2020 kepada Presiden Donald Trump atas penglibatan beliau mewakili Amerika Syarikat pada Sidang Kemuncak Apec yang telah berlangsung secara maya pada 20 November lepas,” katanya menerusi akaun Facebooknya hari ini.Muhyiddin berkata Kamala turut berkongsi mengenai perkembangan terkini beberapa vaksin Covid-19 keluaran syarikat bioteknologi dan farmaseutikal Amerika Syarikat yang sedang melalui proses ujian dan kelulusan Agensi Pentadbiran Makanan dan Ubat-Ubatan Amerika Syarikat (FDA).Katanya beliau menyambut baik perkembangan tersebut dan berharap akses kepada vaksin tersebut dibuat secara adil dan saksama apabila dilancarkan kelak.Selain itu, beliau berkata perbincangan juga tertumpu kepada beberapa hal berkaitan mempertingkatkan kerjasama dua hala termasuk bidang perdagangan, pelaburan, kewangan dan pendidikan serta isu-isu geopolitik serantau dan keselamatan antarabangsa.“Saya akhiri pertemuan dengan menzahirkan harapan agar hubungan Malaysia dan Amerika Syarikat yang terjalin sekian lama dapat diperkukuhkan lagi pada masa hadapan,” katanya.


Umno, BN optimis akan rampas Kedah pada PRU15

Barisan Nasional (BN) dan Umno optimis boleh memenangi Pilihan Raya Umum Ke-15 (PRU15) di Kedah sekali gus dapat merampas semula negeri itu pada pilihan raya umum berkenaan.
Naib Presiden Umno Mahdzir Khalid berkata keyakinan itu, berdasarkan laporan yang diterima pihaknya mengenai sokongan rakyat di Kedah kepada BN, pada masa ini.
“Kita mempunyai keyakinan yang tinggilah...saya fikir bahawa laporan, aktiviti dan juga melihat kepada suasana, saya yakin bahawa kita boleh dapat yang kita cita-citakan (menang di Kedah pada PRU15),” katanya kepada pemberita selepas melancarkan Bengkel Pusat Daya Maju atau "COME" semalam.
Beliau berkata demikian apabila ditanya mengenai keyakinan BN untuk menang pada PRU15 di Kedah, namun enggan mengulas lanjut mengenai kerjasama Umno dengan PAS di negeri itu pada PRU kelak.
Dalam perkembangan lain, beliau berkata isu mengenai kapal tempur pesisir (LCS) wajar dilaporkan secara terbuka, supaya ia difahami rakyat bagi mengelakkan isu itu dijadikan sebagai bahan politik seperti 1Malaysia Development Berhad (1MDB) pada PRU14 pada PRU15 nanti.
“Sebab itu Perdana Menteri ada sebut bahawa ada keterbukaan dalam siri laporan yang nak dilaporkan. Jadi mana yang boleh diklasifikasi sebagai bukan lagi rahsia, bagilah rakyat tahu apa-apa yang sepatutnya," katanya.
Semalam, media melaporkan Perdana Menteri Ismail Sabri Yaakob berkata rakyat berhak mendapat penjelasan berhubung isu pembekalan kapal tempur itu, dan kerajaan tidak akan berselindung dalam hal tersebut kerana ia berkait soal integriti.
Perdana menteri menegaskan isu pembekalan aset Tentera Laut Diraja Malaysia (TLDM) yang melibatkan kontrak berjumlah RM9.13 bilion itu, perlu dijelaskan dengan teliti supaya tidak berlaku spekulasi dan rakyat tidak membuat keputusan sendiri.
Mengenai pelancaran pusat itu, Mahdzir berkata ia diwujudkan Jabatan Kemajuan Masyarakat (Kemas) bagi menyediakan pelbagai kemudahan peralatan bagi tujuan keusahawanan, untuk kegunaan masyarakat luar bandar secara percuma.


Polis tahan 2 suspek kes tembak di Bukit Bintang

Dua suspek warga tempatan yang diburu polis bagi membantu siasatan berhubung kejadian kes tembak di sebuah hotel di Bukit Bintang pada Selasa lepas, berjaya ditahan semalam.Ketua Polis Kuala Lumpur Azmi Abu Kassim berkata kedua-dua suspek yang berusia 47 dan 51 tahun itu diberkas dalam serbuan di sebuah kediaman di Puchong pada 8.15 malam.Beliau berkata dalam serbuan itu, polis turut merampas sepucuk revolver, sepucuk pistol semi auto jenis Barreta, 14 butir peluru, sebuah motosikal jenis RS150 berwarna merah, dua topi keledar, dua helai baju dan seluar, dua pasang kasut sukan, topi, sebuah beg silang serta tiga telefon bimbit pelbagai jenama.“Satu (daripada) pistol berkenaan (yang dirampas) dipercayai digunakan dalam kejadian tersebut,” katanya dalam sidang media di ibu pejabat polis Kontinjen Kuala Lumpur hari ini.Pada Selasa lepas, seorang lelaki tempatan berusia 49 tahun ditemukan maut dengan kesan tembakan di dahi dalam kejadian di sebuah bilik hotel di Bukit Bintang sejam selepas beliau mendaftar masuk.Penemuan mayat mangsa disedari seorang pekerja hotel berkenaan yang memasuki bilik tersebut dan kemudian menghubungi polis pada kira-kira 7 malam.Beliau berkata siasatan awal polis mendapati suspek dan mangsa berjumpa di bilik hotel berkenaan bagi urusan berkaitan jual beli dadah manakala semakan ke atas mangsa  pula mendapati dia mempunyai 14 rekod jenayah lampau berkaitan kes culik, bunuh serta dadah.Azmi berkata penahanan terbaru itu menjadikan kesemua tiga suspek telah ditahan bagi membantu siasatan.Sementara itu, beliau berkata semakan terhadap suspek pertama yang ditahan di tempat kejadian pada hari sama mendapati dia mempunyai tujuh rekod jenayah berkaitan dadah dan telah direman selama enam hari bermula semalam sehingga Isnin ini manakala permohonan reman bagi dua lagi suspek akan dibuat hari ini.Kes disiasat mengikut Seksyen 302 Kanun Keseksaan kerana membunuh.


BN berisiko jika tangguh pembubaran Parlimen, kata Najib

Pengerusi Lembaga Penasihat Barisan Nasional (BN) Najib Razak berpandangan bahawa parti itu akan berdepan risiko jika masih menangguhkan pembubaran Parlimen.Najib berkata perkara sama pernah dilakukan beliau yang menyaksikan sokongan kepada BN kian merosot dan akhirnya tewas buat kali pertama dalam sejarah parti itu dalam Pilihan Raya Umum Ke-14 (PRU14) pada 2018.Justeru itu, beliau tidak mahu nasib serupa menimpa BN yang terdiri daripada Umno, MCA, MIC dan Parti Bersatu Rakyat Sabah (PBRS) pada PRU15 memandangkan kerajaan sedia ada akan tamat tempohnya tahun depan.“Bilakah PRU15 diadakan? Saya tak pasti tetapi saya nak kongsikan perkara ini buat pertama kali dan saya nak mengaku kita sepatutnya buat PRU14 selepas Sukan SEA 2017, dan kemungkinan BN boleh menang besar tetapi kita tangguh dan bila tangguh, keadaan berubah,” katanya ketika berucap di Konvensyen BN bersempena sambutan ulang tahun ke-48 gabungan politik itu semalam.Turut hadir Perdana Menteri Ismail Sabri Yaakob, Timbalan Pengerusi BN Mohamad Hasan dan pimpinan parti komponen lain.Najib, yang juga ahli Parlimen Pekan, berharap “Top Five Umno” akan berunding sebaiknya dalam menentukan tarikh pembubaran Parlimen bagi memberi laluan untuk PRU15 selain perlu memastikan Perdana Menteri dibantu untuk membuat keputusan dan pilihan tepat kerana risikonya terlalu tinggi.Top Five merujuk kepada Presiden Umno Ahmad Zahid Hamidi, Timbalan Presiden Mohamad Hasan serta tiga Naib Presiden iaitu Mohamed Khaled Nordin, Mahdzir Khalid dan Ismail.